title: Regolament ta' Implimentazzjoni tal-Kummissjoni (UE) 2016/1077 tal-1 ta' Lulju 2016 li jimponi dazju antidumping definittiv fuq l-importazzjonijiet ta' siliċju li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) u ta' rieżami interim parzjali skont l-Artikolu 11(3) tar-Regolament tal-Kunsill (KE) Nru 1225/2009

text:
               5.7.2016

               MT

               Il-Ġurnal Uffiċjali tal-Unjoni Ewropea

               L 179/1

         REGOLAMENT TA' IMPLIMENTAZZJONI TAL-KUMMISSJONI (UE) 2016/1077
   tal-1 ta' Lulju 2016
   li jimponi dazju antidumping definittiv fuq l-importazzjonijiet ta' siliċju li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) u ta' rieżami interim parzjali skont l-Artikolu 11(3) tar-Regolament tal-Kunsill (KE) Nru 1225/2009
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikoli 9(4), 11(2), (3) u (5),
   Billi:
   1.   PROĊEDURA

   1.1.   Il-miżuri fis-seħħ

               (1)

               Il-miżuri li huma attwalment fis-seħħ huma dazju antidumping definittiv fuq l-importazzjonijiet ta' siliċju li joriġinaw mir-Repubblika tal-Poplu taċ-Ċina (“ir-RPĊ”) imposti mir-Regolament ta' Implimentazzjoni tal-Kunsill (UE) Nru 467/2010 (2) wara rieżami ta' skadenza skont l-Artikolu 11(2) u rieżami interim parzjali (“l-investigazzjonijiet ta' rieżami preċedenti”) skont l-Artikolu 11(3) tar-Regolament bażiku. Il-miżuri qegħdin fis-seħħ fil-forma ta' dazji ta' bejn 16,3 % u 19 % tal-valur tal-oġġetti importati.

         1.2.   Talba għal rieżami ta' skadenza

               (2)

               Wara l-pubblikazzjoni ta' avviż ta' skadenza imminenti (3) tal-miżuri eżistenti, fis-27 ta' Frar 2015 il-Kummissjoni rċeviet talba għall-bidu ta' rieżami ta' skadenza ta' dawn il-miżuri skont l-Artikolu 11(2) tar-Regolament bażiku. It-talba ġiet ippreżentata minn Euroalliages f'isem il-produtturi li jirrappreżentaw 100 % tal-produzzjoni tas-siliċju tal-Unjoni.

               (3)

               It-talba kienet ibbażata fuq ir-raġunijiet li l-iskadenza tal-miżuri probabbilment twassal għal kontinwazzjoni ta' dumping u għal rikorrenza ta' ħsara għall-industrija tal-Unjoni.

         1.3.   Talba għal rieżami interim parzjali

               (4)

               Fis-17 ta' Ġunju 2015, il-Kummissjoni rċeviet talba għal rieżami interim parzjali tal-miżuri eżistenti, li l-kamp ta' applikazzjoni tagħha huwa limitat għall-eżami ta' ħsara.

               (5)

               It-talba għal rieżami saret mill-Utenti Ewropej tal-Metall tas-Siliċju (“EUSMET”), assoċjazzjoni tal-utenti kimiċi ta' siliċju tal-Unjoni li nħolqot għal din l-investigazzjoni. L-EUSMET ipprovdew evidenza li sa fejn hi kkonċernata l-ħsara, iċ-ċirkostanzi li abbażi tagħhom ġew imposti l-miżuri eżistenti nbidlu u li dawn il-bidliet huma ta' natura dejjiema.

               (6)

               Dawn il-bidliet jirrelataw mal-kompożizzjoni u mal-istruttura tal-industrija tal-Unjoni, mad-domanda tas-siliċju fl-Unjoni, mas-sitwazzjoni ekonomika tal-produtturi tal-Unjoni u mal-mudell ta' provvista tal-Unjoni.

         1.4.   Bidu ta' rieżami ta' skadenza u rieżami interim parzjali

               (7)

               Fit-28 ta' Mejju 2015, il-Kummissjoni bdiet rieżami ta' skadenza tal-miżuri fis-seħħ dwar importazzjonijiet fl-Unjoni ta' siliċju li joriġinaw fir-RPĊ u ppubblikat Avviż ta' Tnedija f'Il-Ġurnal Uffiċjali tal-Unjoni Ewropea
                   (4).

               (8)

               Fl-1 ta' Settembru 2015, il-Kummissjoni bdiet rieżami interim parzjali limitat għall-ħsara fir-rigward ta' importazzjonijiet fl-Unjoni ta' siliċju li joriġinaw mir-RPĊ u ppubblikat Avviż ta' Tnedija f'Il-Ġurnal Uffiċjali tal-Unjoni Ewropea
                   (5).

         1.5.   Il-partijiet interessati

               (9)

               Fl-Avviż ta' Tnedija tar-rieżami ta' skadenza, il-Kummissjoni stiednet lill-partijiet interessati jipparteċipaw fl-investigazzjoni. Barra minn hekk, il-Kummissjoni speċifikament infurmat lill-produtturi tal-Unjoni magħrufa, il-prodotturi esportaturi magħrufa, lill-awtoritajiet Ċiniżi, l-importaturi u l-utenti magħrufa dwar il-bidu tar-rieżami u stednithom sabiex jipparteċipaw.

               (10)

               Il-Kummissjoni ddikjarat ukoll li hija pprevediet li tuża lill-Istati Uniti tal-Amerika (“l-Istati Uniti”) bħala pajjiż terz b'ekonomija tas-suq (“pajjiż analogu”), kif propost mill-applikant, skont it-tifsira tal-Artikolu 2(7)(a) tar-Regolament bażiku. Għalhekk, il-Kummissjoni informat ukoll lill-awtoritajiet u lill-produttur fl-Istati Uniti dwar it-tnedija u stednithom sabiex jipparteċipaw.

               (11)

               Il-Kummissjoni bagħtet ukoll avviżi lill-awtoritajiet fl-Awstralja, il-Brażil, in-Norveġja, ir-Russja, l-Afrika t'Isfel u t-Tajlandja fejn innotifikathom dwar it-tnedija tal-investigazzjoni u talbithom informazzjoni dwar il-produzzjoni u l-bejgħ ta' siliċju f'dawk il-pajjiżi. Sussegwentement intbagħtu ittri lill-produtturi kollha magħrufa tas-siliċju f'dawn il-pajjiżi fejn intalbet il-kooperazzjoni tagħhom mar-rieżami u fejn ġie mehmuż stħarriġ.

               (12)

               Fl-Avviż ta' Tnedija tar-rieżami interim parzjali, il-Kummissjoni stiednet lill-partijiet interessati sabiex jipparteċipaw fl-investigazzjoni. Barra minn hekk, il-Kummissjoni speċifikament informat lill-produtturi tal-Unjoni magħrufa, lill-produtturi esportaturi magħrufa, lill-awtoritajiet Ċiniżi, lill-importaturi u lill-utenti magħrufa dwar il-bidu tar-rieżami u stednithom sabiex jipparteċipaw.

               (13)

               Il-partijiet interessati kellhom l-opportunità li jikkummentaw dwar il-bidu ta' dawn l-investigazzjonijiet u li jitolbu seduta ta' smigħ mal-Kummissjoni u/jew mal-Uffiċjal tas-Seduta ta' Smigħ fil-proċedimenti kummerċjali.

         1.6.   Il-kampjunar

               (14)

               Fiż-żewġ Avviżi ta' Tnedija, il-Kummissjoni ddikjarat li hija tista' tieħu kampjuni minn produtturi esportaturi u importaturi skont l-Artikolu 17 tar-Regolament bażiku.

         1.6.1.   Il-kampjunar ta' importaturi

               (15)

               Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fl-Avviż ta' Tnedija.

               (16)

               Importatur wieħed mhux relatat ipprovda l-informazzjoni mitluba u qabel li jiġi inkluż fil-kampjun. Minħabba n-numru żgħir, il-Kummissjoni ddeċidiet li l-kampjunar ma kienx meħtieġ.

         1.6.2.   Il-kampjunar ta' produtturi esportaturi fir-RPĊ

               (17)

               Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi fir-RPĊ sabiex jipprovdu l-informazzjoni speċifikata fl-Avviż ta' Tnedija. Barra minn hekk, il-Kummissjoni talbet lill-Missjoni tar-RPĊ għall-Unjoni Ewropea biex tidentifika u/jew tikkuntattja produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni.

               (18)

               Ħdax-il produttur esportatur Ċiniż u żewġ kummerċjanti pprovdew l-informazzjoni mitluba u qablu li jiġu inklużi fil-kampjun. Oriġinarjament il-Kummissjoni pproponiet kampjun ta' tliet produtturi esportaturi, ibbażat fuq l-ikbar volum ta' esportazzjonijiet li jista' jiġi vverifikat fil-ħin disponibbli.

               (19)

               Matul il-konsultazzjonijiet dwar dan il-kampjun waħda mit-tliet kumpaniji rtirat il-kooperazzjoni tagħha, u għalhekk ġiet sostitwita minn żewġ produtturi esportaturi iżgħar, li wasslu biex il-kampjun finali kien ta' erba' produtturi esportaturi mill-għaxra li kkooperaw.

               (20)

               L-istess 10 produtturi esportaturi ppreżentaw ruħhom fl-eżerċizzju ta' kampjunar għar-rieżami interim parzjali u għalhekk ġie magħżul l-istess kampjun ta' kumpaniji.

         1.7.   It-tweġibiet għall-kwestjonarji

               (21)

               Il-Kummissjoni bagħtet kwestjonarji lill-industrija tal-Unjoni, lill-importatur u lill-produtturi esportaturi fil-kampjun u rċeviet tweġibiet minnhom kollha. Waslu tliet tweġibiet għall-kwestjonarju ta' pajjiż analogu minn produtturi fin-Norveġja, ir-Russja u l-Istati Uniti.

         1.8.   Żjarat ta' verifika

               (22)

               Il-Kummissjoni fittxet u vverifikat l-informazzjoni kollha li hija qieset bħala meħtieġa għad-determinazzjoni tad-dumping, il-ħsara li tirriżulta u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin:
               (a)   produtturi tal-Unjoni

                           —

                           FerroAtlántica S.L., Madrid, Spanja

                           —

                           FERROPEM, Chambéry, Franza

                           —

                           RW Silicium GmbH, Pocking, il-Ġermanja

                     (b)   Importatur

                           —

                           Stanchem Sp.J., Lublin, il-Polonja

                     (c)   Utenti

                           —

                           Dow Corning Limited, Barry, ir-Renju Unit

                           —

                           RAFFMETAL SPA, Casto, l-Italja

                           —

                           TRIMET Aluminium AG, Essen, il-Ġermanja

                           —

                           Wacker Chemie AG, Munich, il-Ġermanja

                     (d)   Produtturi esportaturi fir-RPĊ

                           —

                           Changning Zhenyuan Smelting Silicon Co., Ltd., Yunnan

                           —

                           CIEC Westland Corporation, Xi'an

                           —

                           Sichuan Linhe Silicon Industrial Co., Ltd, Leshan

                           —

                           S.au (Guilin) Trade Co., Ltd., Guilin

                     (e)   Produttur fil-pajjiż analogu

                           —

                           Globe Specialty Metals, Miami, Florida, l-Istati Uniti

         1.9.   Il-perjodu tal-investigazzjoni ta' rieżami u l-perjodu kkunsidrat

               (23)

               L-investigazzjoni tad-dumping u l-ħsara kopriet il-perjodu mill-1 ta' April 2014 sal-31 ta' Marzu 2015 (“il-perjodu tal-investigazzjoni ta' rieżami”). L-eżami tax-xejriet rilevanti għall-valutazzjoni tal-ħsara kopriet il-perjodu bejn l-1 ta' Jannar 2011 sa tmiem il-perjodu tal-investigazzjoni ta' rieżami (“il-perjodu kkunsidrat”).

         2.   IL-PRODOTT IKKONĊERNAT U L-PRODOTT SIMILI

   2.1.   Il-prodott ikkonċernat

               (24)

               Il-prodott ikkonċernat huwa s-siliċju li attwalment jaqa' taħt il-kodiċi NM 2804 69 00 u joriġina mir-RPĊ (“il-prodott ikkonċernat”).

         2.2.   Il-prodott simili

               (25)

               L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi:

                           (1)

                           il-prodott ikkonċernat;

                           (2)

                           il-prodott li huwa mmanifatturat u mibjugħ fis-suq domestiku tal-Istati Uniti, li ġie magħżul bħala pajjiż analogu; u

                           (3)

                           il-prodott li huwa mmanifatturat u mibjugħ fl-Unjoni mill-industrija tal-Unjoni.

               (26)

               Il-Kummissjoni ddeċidiet li dawn il-prodotti huma għaldaqstant prodotti simili fis-sens tal-Artikolu 1(4) tar-Regolament bażiku.

         3.   ID-DUMPING

   3.1.   Probabbiltà ta' rikorrenza jew kontinwazzjoni tad-dumping

               (27)

               Skont l-Artikolu 11(2) tar-Regolament bażiku, il-Kummissjoni eżaminat jekk id-dumping kienx qiegħed iseħħ fil-preżent u jekk kienx probabbli li d-dumping jitkompla jew jerġa' jseħħ fil-possibbiltà li jiskadu l-miżuri fis-seħħ fuq importazzjonijiet mir-RPĊ.

         3.1.1.   Il-valur normali u l-pajjiż analogu

               (28)

               Skont l-Artikolu 2(7)(a) tar-Regolament bażiku, il-valur normali ġie ddeterminat fuq il-bażi tal-prezz jew tal-valur kostrutt f'pajjiż terz b'ekonomija tas-suq. Għal dan il-għan, kellu jintgħażel pajjiż terz b'ekonomija tas-suq (“il-pajjiż analogu”).

               (29)

               Fl-Avviż ta' Tnedija, il-Kummissjoni informat lill-partijiet interessati li hija pprevediet li tuża lill-Istati Uniti bħala pajjiż analogu xieraq, kif propost minn Euroalliages, u stiednet lill-partijiet interessati sabiex jikkummentaw.

               (30)

               Il-Kummissjoni talbet lill-produtturi tal-prodott simili fl-Istati Uniti, in-Norveġja, il-Brażil, ir-Russja, it-Tajlandja, l-Afrika t'Isfel u l-Awstralja biex jipprovdu informazzjoni.

               (31)

               L-EUSMET ikkummentaw li l-Istati Uniti ma kienx pajjiż analogu xieraq, irrifjutaw lill-Awstralja, il-Brażil u r-Russja, u bħala alternattiva pproponew in-Norveġja.

               (32)

               In-Norveġja ntużat bħala pajjiż analogu f'investigazzjonijiet li kienu saru qabel, iżda ġiet irrifjutata bħala pajjiż analogu xieraq fl-investigazzjonijiet ta' rieżami preċedenti, għar-raġunijiet stabbiliti fil-premessa (35) tar-Regolament ta' Implimentazzjoni (UE) Nru 467/2010. Fil-bidu ta' din l-investigazzjoni ntbagħtu kwestjonarji liż-żewġ produtturi Norveġiżi, iżda wieħed biss ikkoopera, u dan il-produttur ma kellu l-ebda bejgħ domestiku.

               (33)

               Abbażi tal-evidenza fit-tweġiba ta' dan il-kwestjonarju, li ma turi l-ebda bejgħ domestiku, il-Kummissjoni kkonkludiet li ċ-ċirkostanzi dwar is-suq domestiku Norveġiż ma nbidlux mill-investigazzjonijiet ta' rieżami preċedenti fl-2010. Għaldaqstant il-Kummissjoni ma tqisx in-Norveġja bħala pajjiż analogu xieraq.

               (34)

               Il-Brażil intuża bħala pajjiż analogu fl-investigazzjonijiet preċedenti iżda l-ebda kumpanija Brażiljana ma wieġbet għall-kwestjonarju li ntbagħtilhom, inklużi l-kumpaniji li kkooperaw fl-investigazzjonijiet preċedenti.

               (35)

               L-EUSMET talbu lill-Kummissjoni tirrifjuta lill-Istati Uniti għar-raġunijiet li ġejjin:

                           —

                           Hemm biss produttur wieħed fl-Istati Uniti li jbigħ fis-suq domestiku;

                           —

                           Hemm dazji stabbiliti kontra importazzjonijiet minn xi pajjiżi, b'mod partikolari r-RPĊ u r-Russja;

                           —

                           Dawn iqisu li l-prezzijiet domestiċi fl-Istati Uniti huma artifiċjalment għoljin u mhux rappreżentattivi.

               (36)

               Euroalliages wieġbet kif ġej għall-kummenti tal-EUSMET dwar l-Istati Uniti bħala pajjiż analogu:

                           —

                           L-Istati Uniti huma importatur sostanzjali ta' siliċju b'domanda li qiegħda tiżdied u produzzjoni li qiegħda tonqos;

                           —

                           Hemm ħafna sorsi ta' importazzjonijiet ta' siliċju li huma jew mingħajr dazju jew huma soġġetti biss għad-dazji doganali;

                           —

                           Ma kien hemm l-ebda investiment f'siti ġodda ta' produzzjoni fl-Istati Uniti għal dawn l-aħħar 40 sena, u kieku l-prezzijiet kienu ogħla mill-valur tas-suq, kienet toħroġ produzzjoni ġdida ta' metall tas-siliċju, u l-fran ta' ferrosiliċju jiġu kkonvertiti fi fran tas-siliċju.

               (37)

               Sussegwentment l-EUSMET bagħtu sottomissjoni ulterjuri dwar l-Istati Uniti bħala pajjiż analogu, li ddikjarat huma kkunsidraw id-dejta mill-produttur tal-Istati Uniti bħala waħda li la hija oġġettiva u lanqas preċiża u f'pożizzjoni li tinfluwenza r-riżultat tal-investigazzjoni b'mod mhux xieraq. Huma nnutaw li produttur Russu wieħed wieġeb għall-kwestjonarju u għaldaqstant ipproponew lir-Russja bħala pajjiż analogu.

               (38)

               Dawn l-allegazzjonijiet huma bla bażi. Id-dejta mill-produttur tal-Istati Uniti ġiet ivverifikata u nstabet li hija korretta u li l-bejgħ domestiku tal-produttur tal-Istati Uniti kienu prezzijiet tas-suq innegozjati mal-konsumaturi tagħhom. L-EUSMET ma pprovdew l-ebda evidenza li l-prezz tas-suq domestiku fl-Istati Uniti matul il-perjodu tal-investigazzjoni ta' rieżami ġie affettwat mill-fużjoni ta' Glove Specialty Metals ma' FerroAtlantica.

               (39)

               L-EUSMET iddikjaraw ukoll li l-użu ta' dejta analoga tal-Istati Uniti jippermetti lil FerroAtlantica u lil Euroalliages jikkalkolaw lura l-prezzijiet tal-esportazzjonijiet tal-produtturi esportaturi Ċiniżi.

               (40)

               Din l-allegazzjoni hija mingħajr bażi. Minħabba raġunijiet ta' kunfidenzjalità taż-żewġ produtturi esportaturi Ċiniżi u l-produttur tal-Istati Uniti ma jista' jsir l-ebda żvelar ta' dejta f'dan il-livell ta' dettall la lil FerroAtlantica u lanqas lil Euroalliages.

               (41)

               L-EUSMET ma pprovdew l-ebda evidenza biex tappoġġa s-suġġeriment tagħhom li l-Kummissjoni jinħtieġ li tuża lir-Russja bħala pajjiż analogu. F'sottomissjoni preċedenti, l-EUSMET irrifjutaw lir-Russja bħala pajjiż analogu minħabba l-pożizzjoni dominanti ta' produttur uniku fis-suq domestiku Russu; distorsjonijiet tal-ispejjeż tal-enerġija; u produzzjoni għal użu ristrett.

               (42)

               Abbażi tal-informazzjoni pprovduta mill-EUSMET, u d-dejta ppreżentata mill-produttur Russu li kkoopera, il-Kummissjoni tikkunsidra lir-Russja bħala pajjiż analogu inqas xieraq mill-Istati Uniti, minħabba l-pożizzjoni dominanti tal-produttur uniku Russu, l-importazzjonijiet limitati (40 % tal-bejgħ totali), id-distorsjonijiet tal-ispejjeż tal-enerġija, u li l-produzzjoni fir-Russja hija prinċiparjament għal konsum ristrett aktar milli għas-suq miftuħ.

               (43)

               Għalkemm l-Istati Uniti għandhom ukoll produttur wieħed biss li jbigħ fis-suq domestiku, hemm importazzjonijiet minn ħafna sorsi (fosthom il-Kanada, l-Afrika t'Isfel, l-Awstralja u n-Norveġja), kemm b'dazji fuq l-importazzjoni kif ukoll mingħajrhom. Il-produttur tal-Istati Uniti stima li l-importazzjonijiet koprew kważi 60 % tas-suq totali tal-Istati Uniti. Għalhekk is-suq domestiku huwa miftuħ għall-kompetizzjoni u l-prezzijiet jistgħu jitqiesu rappreżentattivi.

               (44)

               Għaldaqstant, il-Kummissjoni kkonkludiet li l-Istati Uniti huma l-aktar pajjiż analogu xieraq skont l-Artikolu 2(7)(a) tar-Regolament bażiku.

               (45)

               L-informazzjoni li waslet mingħand il-produttur li kkoopera fil-pajjiż analogu ntużat bħala bażi għad-determinazzjoni tal-valur normali għall-produtturi esportaturi, skont l-Artikolu 2(7)(a) tar-Regolament bażiku.

         3.1.2.   Prezz tal-esportazzjoni

               (46)

               Il-Kummissjoni stabbiliet il-prezz tal-esportazzjoni abbażi ta' prezzijiet effettivament imħallsa jew li għandhom jitħallsu mill-konsumaturi indipendenti għall-bejgħ tal-prodott ikkonċernat lill-Unjoni.

               (47)

               Għal tlieta mill-produtturi esportaturi li ttieħdu bħala kampjun dan il-bejgħ għall-esportazzjoni lejn l-Unjoni sar lil kumpanija Ċiniża assoċjata tal-klijent indipendenti fl-Unjoni.

         3.1.3.   Tqabbil

               (48)

               Fejn iġġustifikat mill-ħtieġa li jiġi żgurat paragun ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, skont l-Artikolu 2(10) tar-Regolament bażiku. Saru aġġustamenti għat-taxxi indiretti, it-trasport, l-assigurazzjoni, il-maniġġ, it-tagħbija u l-ispejjeż anċillari, u l-imballaġġ.

         3.1.4.   Marġni tad-dumping

               (49)

               Għal kull produttur esportatur li kkoopera, il-Kummissjoni pparagunat il-valur normali medju ponderat ta' kull tip tal-prodott simili fil-pajjiż analogu mal-prezz tal-esportazzjoni medju ponderat tat-tip li jikkorrispondi mal-prodott ikkonċernat, skont l-Artikolu 2(11) u (12) tar-Regolament bażiku.

               (50)

               Fuq din il-bażi, il-Kummissjoni sabet marġini tad-dumping għal kull produttur esportatur li kkoopera, espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, f'firxa minn 20 % sa 30 %.

         3.2.   Żvilupp tal-importazzjonijiet f'każ li jiġu revokati l-miżuri

   3.2.1.   Żvilupp tal-prezzijiet

               (51)

               Kif stabbilit hawn fuq, il-produtturi esportaturi Ċiniżi li ttieħdu bħala kampjun u li kkooperaw instabu li kienu qegħdin jagħmlu dumping meta l-prezzijiet ta' esportazzjoni tagħhom ġew paragunati mal-valur normali tal-pajjiż analogu.

               (52)

               Madankollu l-produtturi esportaturi Ċiniżi kollha li ttieħdu bħala kampjun bdew ibigħu l-prodott ikkonċernat lill-utenti fl-Unjoni, li mbagħad kienu qegħdin jipproċessaw is-siliċju f'prodotti oħrajn u jesportaw dawn il-prodotti lil konsumaturi barra l-Unjoni.

               (53)

               L-utenti fl-Unjoni nstabu li kienu qegħdin jużaw il-proċedura ta' proċessar attiv (“IPP”) fejn ma jinġabrux dazji fuq l-importazzjoni ta' materja prima meta l-prodott lest jiġi esportat.

               (54)

               Għalhekk il-prezzijiet ta' esportazzjoni li nstabu ġew negozjati bejn il-produtturi esportaturi Ċiniżi kkonċernati u l-utenti tal-Unjoni, bl-għan li d-dazju antidumping fis-seħħ ma jinġabarx fuq dawn l-importazzjonijiet.

               (55)

               Il-Kummissjoni tista' għalhekk tikkunsidra li l-prezzijiet ta' esportazzjoni vverifikati matul il-perjodu tal-investigazzjoni ta' rieżami huma indikatur tajjeb tal-prezz ta' importazzjonijiet tas-siliċju mir-RPĊ jekk ma jkunx hemm fis-seħħ dazju antidumping.

               (56)

               Għalhekk hemm evidenza ċara li fin-nuqqas ta' miżuri l-importazzjonijiet sejrin jidħlu bi prezzijiet baxxi bħal dawn.

         3.2.2.   Il-kapaċità u l-konsum tal-produzzjoni fir-RPĊ

               (57)

               Fit-talba ta' rieżami ta' skadenza, Euroalliages ikkwotat rapport minn CRU (6) fejn il-kapaċità totali tas-siliċju fir-RPĊ fl-2014 ġiet stmata għal 5,3 miljun tunnellata. Dan jitqabbel mal-istimi fit-talba ta' rieżami ta' skadenza, mis-CRU wkoll, li fl-2014 l-RPĊ ipproduċiet 1,4 miljun tunnellata, li minnhom nofshom kienu għall-konsum domestiku u n-nofs l-ieħor għall-esportazzjoni.

               (58)

               Fl-2014 ir-rapport tas-CRU kkwotat fit-talba jagħti kapaċità ta' riżerva Ċiniża ta' 3,9 miljun tunnellata, li hija ferm ogħla mill-konsum totali tal-Unjoni, kif ukoll ferm ogħla mill-konsum totali Ċiniż.

               (59)

               Iċ-ċifra ta' 5,3 miljun tunnellata tal-kapaċità totali hija mogħtija mingħajr sors fir-rapport tas-CRU u ma tidhirx li ġiet aġġustata biex tqis l-impjanti li għalqu, jew ir-restrizzjonijiet fuq il-produzzjoni li huma bbażati fuq id-disponibbiltà tal-elettriku.

               (60)

               Iż-żjarat ta' verifika lill-produtturi esportaturi Ċiniżi li ttieħdu bħala kampjun ikkonfermaw li l-gvern Ċiniż għandu politiki fis-seħħ biex jagħlaq fran iżgħar u inqas ekonomiċi, iżda li dawn ukoll qegħdin iħeġġu l-bini ta' fran ħafna ikbar u aktar ekonomiċi. Madankollu l-Kummissjoni ma sabet l-ebda evidenza ta' xi finanzjament sinifikanti mill-gvern, la għall-għeluq ta' fran żgħar u lanqas għall-bini ta' oħrajn ikbar.

               (61)

               Madankollu, l-investigazzjoni wriet li l-produtturi esportaturi Ċiniżi veru għandhom kapaċità ta' riżerva sinifikanti. Il-Kummissjoni rċeviet sottomissjoni mill-Kamra ta' Kummerċ Internazzjonali taċ-Ċina u l-Fergħa tas-Siliċju tal-Assoċjazzjoni tal-Industrija tal-Metalli li ma Fihomx Ħadid (“CCIC u CNMIA”). Din is-sottomissjoni qajmet dubju dwar iċ-ċifri tas-CRU fit-talba għar-rieżami, iżda ssottomettiet li l-kapaċità Ċiniża kienet ta' 2,65 miljun tunnellata, b'kapaċità ta' riżerva ta' 0,95 miljun tunnellata. Din il-kapaċità ta' riżerva xorta għadha ikbar mill-konsum totali taċ-Ċina u ikbar mill-konsum totali fl-Unjoni.

               (62)

               Is-CCIC u s-CNMIA jissottomettu li l-kapaċità ta' riżerva maż-żmien sejra tonqos minħabba d-domanda li dejjem qiegħda tikber għas-siliċju min-naħa taċ-Ċina, u d-domanda dejjem tikber għal esportazzjonijiet Ċiniżi minn pajjiżi Asjatiċi oħrajn mingħajr ebda produzzjoni tas-siliċju. Dawn jistennew ukoll li l-kapaċità sejra tonqos b'aktar infurzar ta' standards dwar l-ambjent u l-enerġija Ċiniżi.

               (63)

               Euroalliages imbagħad għamlet sottomissjoni ulterjuri bi tweġiba għas-sottomissjoni ta' CCIC u CNMIA bi previżjonijiet differenti fir-rigward tad-domada domestika Ċiniża, l-esportazzjonijiet lejn l-Asja u l-kapaċità futura tal-industrija Ċiniża tas-siliċju.

               (64)

               Wara d-divulgazzjoni, CCIC u CNMIA reġgħu ddikjaraw li l-kapaċità ta' riżerva fir-RPĊ ma kinitx kbira daqs kemm ta x'jifhem ir-rieżami ta' skadenza, u li din il-kapaċità żejda kienet se tonqos maż-żmien għall-istess raġunijiet imsemmija hawn fuq.

               (65)

               Madankollu, ma taw l-ebda evidenza li turi li l-kapaċità ta' riżerva fir-RPĊ kienet se tonqos b'mod sinifikanti fil-futur qarib biex tiġi f'livell taħt il-konsum totali tal-Unjoni waqt il-perjodu ta' investigazzjoni ta' rieżami.

               (66)

               Il-partijiet kollha għaldaqstant għadhom jaqblu li kien hemm kapaċità ta' riżerva sinifikanti fir-RPĊ li kienet bosta drabi ikbar mill-volum tal-konsum tal-Unjoni waqt il-perjodu ta' investigazzjoni ta' rieżami. L-ebda parti ma tat xi evidenza li din il-kapaċità ta' riżerva kienet se tgħib jew tonqos drammatikament fil-futur qrib. Għalhekk huwa probabbli, minħabba l-ostakli tariffarji fis-seħħ fl-Istati Uniti u fi swieq oħrajn, f'każ li l-miżuri jiskadu, li parti minn din il-kapaċità ta' riżerva sinifikanti tiġi esportata lejn l-Unjoni. Wara d-divulgazzjoni, Euroalliages innutat li ż-żewġ miżuri ta' kontra ċ-ċirkomvenzjoni fis-seħħ, imsemmijin fil-premessa (218) iktar 'il fuq, ikomplu juru kemm huwa attraenti s-suq tal-Unjoni. Il-Kummissjoni taqbel li dawn iż-żewġ estensjonijiet tal-miżuri jkomplu jikkonfermaw il-konklużjoni tagħha fuq dan il-punt.

         3.2.3.   Ir-relazzjoni bejn il-prezzijiet lejn pajjiżi terzi u fis-suq tal-Unjoni

               (67)

               Il-produtturi esportaturi li ttieħdu bħala kampjun ipprovdew ukoll evidenza fuq il-prezzijiet tagħhom lil swieq oħrajn ta' esportazzjoni u mhux biss lill-Unjoni matul il-perjodu tal-investigazzjoni ta' rieżami. Dan wera li l-prezz għal dawn il-pajjiżi l-oħrajn kien konformi mal-prezz ta' esportazzjoni lejn l-Unjoni.

               (68)

               Wara d-divulgazzjoni parti interessata waħda pprovdiet statistiċi tal-esportazzjoni Ċiniżi li juru li l-prezzijiet tal-esportazzjoni lejn il-Korea u l-Ġappun kienu ogħla mill-prezzijiet tal-esportazzjoni lejn l-Unjoni fl-2015. Il-Kummissjoni ma tqisx li din tibdel il-konklużjoni, ibbażata fuq informazzjoni verifikata, li l-kumpaniji esportaturi li ttieħdu bħala kampjun kienu qed ibigħu siliċju ta' grad kimiku lil pajjiżi oħrajn bi prezzijiet bħal dawk tal-prezz ta' esportazzjoni lejn l-Unjoni.

         3.2.4.   Il-konklużjoni dwar il-probabbiltà tat-tkomplija tad-dumping

               (69)

               Il-kapaċità totali tal-produzzjoni (inkluża l-kapaċità żejda) fir-RPĊ meta mqabbla mad-daqs tas-suq tal-Unjoni tissuġġerixxi li jekk il-miżuri jiġu rrevokati l-esportazzjonijiet lejn l-Unjoni x'aktarx jiżdiedu. Kif stabbilit fil-premessi (56) u (66) dawk l-esportazzjonijiet probabbilment ikomplu jsiru bi prezzijiet li huma oġġett ta' dumping.

         4.   ĦSARA

   4.1.   Id-definizzjoni tal-industrija tal-Unjoni u tal-produzzjoni tal-Unjoni

               (70)

               Il-prodott simili ġie mmanifatturat minn tliet produtturi fl-Unjoni matul il-perjodu tal-investigazzjoni ta' rieżami. Dawn jikkostitwixxu l-“industrija tal-Unjoni” fis-sens tal-Artikolu 4(1) tar-Regolament bażiku.

               (71)

               Tnejn mit-tliet produtturi jinsabu fl-istess grupp ta' kumpaniji. Għal raġunijiet ta' kunfidenzjalità, iċ-ċifri relatati mal-industrija tal-Unjoni huma indiċjati u/jew mogħtija f'medda.

         4.2.   Il-konsum tal-Unjoni

               (72)

               Il-Kummissjoni stabbiliet il-konsum tal-Unjoni billi żiedet il-bejgħ tal-industrija tal-Unjoni fis-suq tal-Unjoni mal-importazzjonijiet mir-RPĊ u pajjiżi terzi oħrajn, abbażi tad-dejta tal-Eurostat u tat-tweġibiet tal-kwestjonarju.

               (73)

               Il-konsum tal-Unjoni żviluppa kif ġej:

                  Tabella 1

                  Il-konsum tal-Unjoni

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Konsum f'tunnellati (firxiet)

                           500 000 -550 000

                           470 000 -520 000

                           510 000 -560 000

                           540 000 -600 000

                           540 000 -600 000

                              Indiċi

                              100

                              95

                              102

                              109

                              109

                              Sors: Tweġibiet tal-kwestjonarji u l-Eurostat

               (74)

               Fl-2012 il-konsum tal-Unjoni naqas b'madwar 5 % meta mqabbel mal-2011. Dan irkupra fl-2013 u baqa' jiżdied għal livell ta' madwar 9 % ogħla fl-2014 u l-perjodu tal-investigazzjoni ta' rieżami meta mqabbel mal-bidu tal-perjodu kkunsidrat.

         4.3.   Importazzjonijiet mill-pajjiż ikkonċernat

   4.3.1.   Volum tal-importazzjonijiet mill-pajjiż ikkonċernat

               (75)

               Il-Kummissjoni stabbiliet il-volum tal-importazzjonijiet mill-pajjiż ikkonċernat abbażi tad-dejta tal-Eurostat. L-importazzjonijiet fl-Unjoni mill-pajjiż ikkonċernat żviluppaw kif ġej:

                  Tabella 2

                  Volum ta' importazzjoni mill-pajjiż ikkonċernat

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Volum ta' importazzjonijiet totali f'tunnellati

                           65 291

                           28 422

                           72 639

                           113 809

                           119 079

                              Indiċi

                              100

                              44

                              111

                              174

                              182

                           Volum ta' importazzjonijiet b'dazju mħallas f'tunnellati

                           13 312

                           5 233

                           7 195

                           25 585

                           29 464

                              Indiċi

                              100

                              39

                              54

                              192

                              221

                           Volum ta' importazzjonijiet skont l-IPP f'tunnellati

                           51 980

                           23 189

                           65 444

                           88 224

                           89 615

                              Indiċi

                              100

                              45

                              126

                              170

                              172

                              Sors: Il-Eurostat

               (76)

               Il-volum ta' importazzjonijiet varja matul il-perjodu kkunsidrat. Il-fluttwazzjoni segwiet, sa ċertu punt, ix-xejra tal-konsum tal-Unjoni. L-importazzjonijiet mir-RPĊ naqsu b'mod sinifikanti fl-2012 u rkupraw għalkollox fl-2013. B'mod simili għall-konsum dawn żdiedu aktar fl-2014 u l-perjodu tal-investigazzjoni ta' rieżami, madankollu ż-żieda ġenerali ta' 82 % matul il-perjodu kkunsidrat kienet ħafna aktar miż-żieda ta' 9 % tal-konsum tal-Unjoni fl-istess perjodu.

         4.3.2.   Importazzjonijiet skont l-IPP u importazzjonijiet b'dazju mħallas

               (77)

               Il-biċċa l-kbira tal-importazzjonijiet mir-RPĊ huma importati skont l-IPP, kif imsemmi fil-premessa (53) hawn fuq u huma pproċessati bħala materja prima prinċipalment mill-utenti fl-industrija kimika. Matul il-perjodu tal-investigazzjoni ta' rieżami, madwar 75 % tal-importazzjonijiet totali mir-RPĊ kienu soġġetti għal proċessar attiv, bl-ebda dazju mħallas, la tal-antidumping u lanqas konvenzjonali.

               (78)

               Kif stabbilit fit-Tabella 2 hawn fuq, l-importazzjonijiet b'dazju mħallas mill-pajjiż ikkonċernat, wara t-tnaqqis sinifikanti tal-2012, bdew jiżdiedu b'rata ogħla milli mill-importazzjonijiet skont l-IPP. L-importazzjonijiet tas-siliċju mir-RPĊ skont l-IPP żdiedu b'mod ġenerali bi 72 % filwaqt li l-importazzjonijiet b'dazju mħallas żdiedu b'121 % bejn l-2011 u l-perjodu tal-investigazzjoni ta' rieżami.

         4.3.3.   Is-sehem mis-suq tal-importazzjonijiet mill-pajjiż ikkonċernat

               (79)

               Il-Kummissjoni stabbiliet is-sehem mis-suq tal-importazzjonijiet fuq il-bażi tal-konsum tal-Unjoni kif stabbilit fil-premessa (72) hawn fuq.

               (80)

               Is-sehem mis-suq tal-importazzjonijiet fl-Unjoni mill-pajjiż ikkonċernat żviluppa kif ġej:

                  Tabella 3

                  Is-sehem mis-suq

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Is-sehem mis-suq (medda)

                           10 % - 15 %

                           5 % - 10 %

                           10 % - 15 %

                           17 % - 22 %

                           17 % - 22 %

                              Indiċi

                              100

                              46

                              109

                              160

                              167

                              Sors: Tweġibiet tal-kwestjonarji u l-Eurostat

               (81)

               Is-sehem mis-suq tal-importazzjonijiet totali mir-RPĊ naqas b'mod sinifikanti fl-2012 u rkupra għalkollox fl-2013. Is-sehem mis-suq żdied aktar fl-2014 u fil-perjodu tal-investigazzjoni ta' rieżami, li flimkien żdiedu b'67 % matul il-perjodu kkunsidrat.

         4.3.4.   Il-prezzijiet tal-importazzjonijiet mill-pajjiż ikkonċernat

               (82)

               Il-Kummissjoni stabbiliet il-prezzijiet tal-importazzjonijiet abbażi tad-dejta tal-Eurostat. Il-prezz medju tal-importazzjonijiet fl-Unjoni mill-pajjiż ikkonċernat żviluppa kif ġej:

                  Tabella 4

                  Prezzijiet tal-importazzjoni mill-pajjiż ikkonċernat (EUR/tunnellata)

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Importazzjonijiet totali

                           2 066

                           2 092

                           1 697

                           1 787

                           1 868

                              Indiċi

                              100

                              101

                              82

                              86

                              90

                           Importazzjonijiet b'dazju mħallas

                           1 863

                           1 874

                           1 514

                           1 690

                           1 714

                              Indiċi

                              100

                              101

                              81

                              91

                              92

                           Importazzjonijiet IPP

                           2 119

                           2 142

                           1 717

                           1 815

                           1 919

                              Indiċi

                              100

                              101

                              81

                              86

                              91

                              Sors: Il-Eurostat

               (83)

               Il-prezzijiet medji ta' importazzjonijiet tas-siliċju importat mir-RPĊ varjaw matul il-perjodu kkunsidrat, li jibdew minn EUR 2 066 kull tunnellata, u fl-2013 naqsu bi 18 % u żdiedu għal medja ta' EUR 1 868 kull tunnellata fil-perjodu tal-investigazzjoni ta' rieżami, li huwa 10 % aktar baxx milli fil-bidu tal-perjodu kkunsidrat.

               (84)

               Il-prezzijiet ta' importazzjoni tal-importazzjonijiet tas-siliċju skont l-IPP u l-importazzjonijiet b'dazju mħallas varjaw b'mod simili ħafna matul il-perjodu kkunsidrat. Il-prezzijiet tas-siliċju importat skont l-IPP kienu dejjem ogħla mill-importazzjonijiet soġġetti għad-dazji. Matul il-perjodu tal-investigazzjoni ta' rieżami l-prezz medju tas-siliċju importat skont l-IPP kien ta' EUR 1 919 kull tunnellata u EUR 1 714 kull tunnellata ta' siliċju importat bid-dazji mħallsa.

         4.3.5.   It-twaqqigħ tal-prezz

               (85)

               Il-Kummissjoni ddeterminat it-twaqqigħ tal-prezz matul il-perjodu tal-investigazzjoni ta' rieżami billi pparagunat:

                           (1)

                           il-prezzijiet tal-bejgħ medji ponderati għal kull tip ta' prodott tal-produtturi tal-Unjoni mitluba lill-konsumaturi mhux relatati fis-suq tal-Unjoni; u

                           (2)

                           il-prezzijiet medji ponderati korrispondenti skont it-tip ta' prodott tal-importazzjonijiet mill-pajjiż ikkonċernat lill-ewwel klijent indipendenti, stabbiliti fuq il-bażi ta' kost, assigurazzjoni, u nol (“CIF”), b'aġġustamenti xierqa għad-dazju konvenzjonali (jekk applikabbli) u l-ispejjeż tal-importazzjoni.

               (86)

               Il-paragun tal-prezzijiet għal tranżazzjonijiet fl-istess livell ta' kummerċ sar skont il-bażi tip b'tip, u fejn meħtieġ ġie aġġustat b'mod xieraq għall-kummissjonijiet.

               (87)

               Saru żewġ paraguni tal-prezzijiet separati. Paragun wieħed uża l-importazzjonijiet kollha mir-RPĊ (dazju mħallas u proċessar attiv), u t-tieni paragun uża biss importazzjonijiet b'dazju mħallas.

               (88)

               Ir-riżultat taż-żewġ paraguni wera livelli sinifikanti ta' twaqqigħ tal-prezz. Meta jintużaw l-importazzjonijiet kollha mir-RPĊ, il-marġni ta' twaqqigħ tal-prezz medju pponderat huwa ta' 7,6 % minkejja l-limitazzjonijiet metodoloġiċi tiegħu, kif spjegat fil-premessa (200) iktar 'l isfel. Meta jsir paragun bl-użu biss tal-prezzijiet b'dazju mħallas, il-marġni tat-twaqqigħ medju ponderat ġenerali huwa ta' 13,6 %.

         4.4.   Volum, sehem mis-suq u prezzijiet tal-importazzjonijiet minn pajjiżi terzi oħrajn

   4.4.1.   Il-volum tal-importazzjonijiet minn pajjiżi terzi oħrajn

               (89)

               Is-sorsi l-oħrajn ewlenin ta' provvista lejn l-Unjoni huma n-Norveġja, il-Brażil, ir-Russja, il-Bożnija-Ħerzegovina, u l-Awstralja. Is-seba' pajjiżi bl-ogħla importazzjonijiet (dazju mħallas u proċessar attiv) matul il-perjodu tal-investigazzjoni ta' rieżami huma kif ġejjin:

                  Tabella 5

                  Volumi ta' importazzjonijiet minn pajjiżi oħrajn matul il-perjodu tal-investigazzjoni ta' rieżami (tunnellati)

                           2011

                           2012

                           2013

                           2014

                           il-perjodu tal-investigazzjoni ta' rieżami

                           In-Norveġja

                           117 037

                           135 871

                           151 911

                           161 805

                           160 633

                           Il-Brażil

                           84 941

                           87 500

                           52 455

                           53 891

                           47 008

                           Ir-Russja

                           12 308

                           23 576

                           15 873

                           18 334

                           18 939

                           Il-Bożnija-Ħerzegovina

                           17 618

                           15 919

                           15 796

                           17 015

                           17 628

                           L-Awstralja

                           8 944

                           9 180

                           21 716

                           18 459

                           17 032

                           It-Tajlandja

                           13 857

                           13 422

                           5 395

                           9 639

                           9 064

                           Il-Laos

                           334

                           7 501

                           9 870

                           7 700

                           7 250

                           Il-pajjiżi terzi l-oħrajn kollha

                           55 485

                           38 077

                           44 903

                           17 341

                           19 665

                              Sors: Il-Eurostat

               (90)

               In-Norveġja kienet l-ikbar esportatur ta' siliċju lejn l-Unjoni matul il-perjodu tal-investigazzjoni ta' rieżami b'160 633 tunnellata. L-importazzjonijiet mir-RPĊ stabbiliti fil-premessa (75) hawn fuq kienu t-tieni l-ikbar fil-perjodu tal-investigazzjoni tar-reviżjoni. L-importazzjonijiet mill-Brażil laħqu s-47 008 tunnellata.

         4.4.2.   Is-sehem mis-suq tal-importazzjonijiet min-Norveġja, il-Brażil u mill-pajjiżi terzi l-oħrajn kollha

               (91)

               Is-sehem mis-suq taż-żewġ sorsi importanti l-oħrajn ta' importazzjonijiet ta' siliċju lejn l-Unjoni żviluppa matul il-perjodu kkunsidrat kien kif ġej:

                  Tabella 6

                  Ishma mis-suq ta' importazzjonijiet min-Norveġja, il-Brażil u l-pajjiżi terzi l-oħrajn kollha

                           2011

                           2012

                           2013

                           2014

                           il-perjodu tal-investigazzjoni ta' rieżami

                           In-Norveġja — is-sehem mis-suq (medda)

                           20 % - 25 %

                           25 % - 30 %

                           25 % - 30 %

                           25 % - 30 %

                           25 % - 30 %

                              Indiċi

                              100

                              123

                              127

                              127

                              126

                           Il-Brażil — is-sehem mis-suq (medda)

                           13 % - 17 %

                           15 % - 20 %

                           7 % - 11 %

                           7 % - 11 %

                           7 % - 11 %

                              Indiċi

                              100

                              109

                              61

                              58

                              51

                           Il-pajjiżi terzi l-oħrajn kollha — is-sehem mis-suq (medda)

                           17 % - 22 %

                           18 % - 23 %

                           18 % - 23 %

                           12 % - 17 %

                           12 % - 17 %

                              Indiċi

                              100

                              105

                              103

                              75

                              75

                              Sors: Tweġibiet tal-kwestjonarji u l-Eurostat

               (92)

               Is-sehem mis-suq tal-importazzjonijiet min-Norveġja kien qiegħed jiżdied kontinwament matul il-perjodu kkunsidrat u żdied b'madwar 26 % matul dan il-perjodu. Din iż-żieda hija iżgħar meta mqabbla maż-żieda fis-sehem mis-suq ta' importazzjonijiet mir-RPĊ li, kif indikat fil-premessa (80) hawn fuq, żdied b'67 % f'dan il-perjodu.

               (93)

               Is-sehem mis-suq tal-importazzjonijiet mill-Brażil wara ż-żieda żgħira fl-2012 kien qiegħed jonqos u fil-perjodu tal-investigazzjoni ta' rieżami laħaq biss madwar nofs mis-sehem tas-suq inizjali tiegħu. Ir-raġuni ewlenija għal dan it-tnaqqis fil-livell ta' importazzjonijiet u fis-sehem mis-suq kienet nixfa fil-Brażil li wasslet għal prezzijiet għoljin tal-idroelettriċità.

               (94)

               Fl-2012 u fl-2013 is-sehem mis-suq ta' importazzjonijiet mill-pajjiżi l-oħrajn kollha kien qiegħed jiżdied u matul l-2014 u l-perjodu tal-investigazzjoni ta' rieżami naqas b'25 %. Dan jindika li bejn l-2013 u l-perjodu tal-investigazzjoni ta' rieżami kienu prinċipalment l-importazzjonijiet mir-RPĊ li esperjenzaw żieda konsiderevoli.

         4.4.3.   Il-prezzijiet ta' importazzjoni min-Norveġja, il-Brażil u l-pajjiżi terzi l-oħrajn kollha

               (95)

               Matul il-perjodu kkunsidrat, il-prezzijiet ta' importazzjonijiet (b'dazju mħallas u proċessar attiv) miż-żewġ sorsi importanti l-oħrajn ta' siliċju żviluppaw kif ġej:

                  Tabella 7

                  Prezzijiet tal-importazzjonijiet min-Norveġja u l-Brażil

                           2011

                           2012

                           2013

                           2014

                           il-perjodu tal-investigazzjoni ta' rieżami

                           In-Norveġja

                           2 021

                           1 940

                           1 817

                           1 857

                           1 897

                              Indiċi

                              100

                              96

                              90

                              92

                              94

                           il-Brażil

                           2 291

                           2 151

                           1 952

                           1 983

                           2 089

                              Indiċi

                              100

                              94

                              85

                              87

                              91

                           Il-pajjiżi terzi l-oħrajn kollha

                           2 129

                           2 018

                           1 793

                           1 857

                           1 919

                              Indiċi

                              100

                              95

                              84

                              87

                              90

                              Sors: Il-Eurostat

               (96)

               L-evoluzzjoni tal-prezzijiet matul il-perjodu kkunsidrat kienet simili għall-importazzjonijiet min-Norveġja, il-Brażil u l-pajjiżi l-oħrajn kollha meta mqabbla mal-evoluzzjoni ta' prezzijiet ta' importazzjonijiet mir-RPĊ. Minħabba li ż-żewġ produtturi Norveġiżi huma relatati ma' utenti kbar fl-Unjoni, il-prezzijiet min-Norveġja huma fil-biċċa l-kbira prezzijiet ta' trasferiment bejn partijiet relatati u, għalhekk, dawn mhumiex affidabbli għal paragun sinifikanti.

               (97)

               Il-prezzijiet tal-importazzjonijiet mill-Brażil kienu madwar 10 % ogħla minn dawk li ġejjin mir-RPĊ.

         4.5.   Is-sitwazzjoni ekonomika tal-industrija tal-Unjoni

   4.5.1.   Kumment ġenerali

               (98)

               Skont l-Artikolu 3(5) tar-Regolament bażiku, l-eżami tal-impatt tal-importazzjonijiet li huma oġġetti ta' dumping fuq l-industrija tal-Unjoni kien jinkludi evalwazzjoni tal-indikaturi ekonomiċi kollha li influwenzaw l-istat tal-industrija tal-Unjoni matul il-perjodu kkunsidrat. L-indikaturi ta' ħsara huma bbażati fuq id-dejta speċifika pprovduta mill-industrija tal-Unjoni. Ġiet eżaminata dejta għall-indikaturi li ġejjin: Il-konsum tal-Unjoni, il-produzzjoni, il-kapaċità tal-produzzjoni, l-utilizzazzjoni tal-kapaċità, il-volum tal-bejgħ, is-sehem mis-suq, l-impjiegi, il-produttività, il-prezzijiet tal-bejgħ, il-kostijiet lavorattivi, l-inventarji, il-profittabbiltà, il-fluss tal-flus, l-investimenti u r-redittu fuq l-investimenti. Kif spjegat fil-premessa (71) hawn fuq, għal raġunijiet ta' kunfidenzjalità, il-valuri huma indiċjati u/jew mogħtija f'medda.

         4.5.2.   Il-produzzjoni, il-kapaċità tal-produzzjoni u l-utilizzazzjoni tal-kapaċità

               (99)

               Il-produzzjoni totali tal-Unjoni, il-kapaċità tal-produzzjoni u l-utilizzazzjoni tal-kapaċità matul il-perjodu kkunsidrat żviluppaw kif ġej:

                  Tabella 8

                  Il-produzzjoni, il-kapaċità produttiva u l-utilizzazzjoni tal-kapaċità

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Volum tal-produzzjoni f'tunnellati (firxiet)

                           160 000 -200 000

                           140 000 -180 000

                           150 000 -190 000

                           160 000 -210 000

                           160 000 -210 000

                              Indiċi

                              100

                              90

                              93

                              102

                              103

                           Kapaċità ta' produzzjoni f'tunnellati (meded)

                           210 000 -260 000

                           220 000 -280 000

                           220 000 -280 000

                           220 000 -280 000

                           220 000 -280 000

                              Indiċi

                              100

                              106

                              107

                              107

                              107

                           L-utilizzazzjoni tal-kapaċità — indiċi

                              100

                              85

                              87

                              95

                              96

                              Sors: Tweġibiet tal-kwestjonarju

               (100)

               Fl-2012 il-volum tal-produzzjoni naqas b'10 % u kien qiegħed jiżdied fil-perjodu ta' wara, u fil-perjodu tal-investigazzjoni ta' rieżami laħaq livell ta' 3 % ogħla milli fl-2011.

               (101)

               Fl-2012 il-kapaċità tal-produzzjoni tal-industrija tal-Unjoni żdiedet b'6 % u baqgħet kważi fl-istess livell, iżda żdiedet ftit qrib il-perjodu tal-investigazzjoni ta' rieżami. Iż-żieda fil-kapaċità ta' produzzjoni hija għalhekk kemxejn iżgħar miż-żieda fil-konsum, li żdied b'9 % matul il-perjodu kkunsidrat kif indikat fil-premessa (73) hawn fuq.

               (102)

               B'differenza mill-produzzjoni jew il-kapaċità tal-produzzjoni, l-utilizzazzjoni tal-kapaċità kienet l-ogħla fl-2011. Fl-2012 iż-żieda fil-kapaċità tal-produzzjoni u t-tnaqqis fil-produzzjoni rriżultaw fi tnaqqis ta' 15 % tal-utilizzazzjoni tal-kapaċità. Billi l-kapaċità tal-produzzjoni baqgħet kważi l-istess matul l-2012 u l-perjodu tal-investigazzjoni ta' rieżami, l-utilizzazzjoni tagħha rriflettiet l-iżvilupp tal-volum ta' produzzjoni u żdiedet fil-perjodu tal-investigazzjoni ta' rieżami għal livell ta' 4 % inqas mill-bidu tal-perjodu kkunsidrat.

         4.5.3.   Volum tal-bejgħ u sehem mis-suq

               (103)

               Il-volum tal-bejgħ u s-sehem mis-suq tal-industrija tal-Unjoni żviluppaw kif ġej matul il-perjodu kkunsidrat:

                  Tabella 9

                  Volum tal-bejgħ u sehem mis-suq

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Il-volum totali tal-bejgħ fis-suq tal-Unjoni - indiċi

                              100

                              92

                              98

                              104

                              105

                           Is-sehem mis-suq — medda

                           27 % - 33 %

                           26 % - 32 %

                           26 % - 32 %

                           26 % - 32 %

                           26 % - 32 %

                              Indiċi

                              100

                              97

                              96

                              95

                              97

                              Sors: Tweġibiet tal-kwestjonarju

               (104)

               Fl-2012 il-volum ta' bejgħ tal-industrija tal-Unjoni għal konsumaturi mhux relatati naqas bi 8 % u minn dak iż-żmien 'l hawn baqa' jiżdied b'mod kostanti, biex laħaq livell 5 % ogħla fil-perjodu tal-investigazzjoni ta' rieżami meta mqabbel mal-2011.

               (105)

               Is-sehem mis-suq tal-industrija tal-Unjoni żviluppa b'mod differenti. Dan naqas ukoll fl-2012, iżda kompla jonqos fl-2013 u fl-2014. Is-sehem mis-suq żdied fil-perjodu tal-investigazzjoni ta' rieżami, iżda ma laħaqx il-livell tiegħu tal-2011 u baqa' 3 % inqas mil-livell tal-bidu tal-perjodu kkunsidrat.

         4.5.4.   Tkabbir

               (106)

               Filwaqt li l-industrija tal-Unjoni rnexxielha żżid il-volum tal-bejgħ tagħha b'5 %, is-sehem mis-suq tagħha naqas bi 3 %. Fl-istess waqt, il-volumi tal-produzzjoni żdiedu biss bi 3 % f'suq li qiegħed jikber b'9 %. Għalhekk, l-industrija tal-Unjoni ma setgħetx tisfrutta l-opportunitajiet ta' tkabbir billi titlef is-sehem mis-suq tagħha f'suq li qiegħed jikber.

         4.5.5.   Impjiegi u produttività

               (107)

               L-impjiegi u l-produttività żviluppaw kif ġej matul il-perjodu kkunsidrat:

                  Tabella 10

                  L-impjiegi u l-produttività

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Numru ta' impjegati — Indiċi

                              100

                              96

                              101

                              103

                              104

                           Produttività (tunnellata/impjegat) — Indiċi

                              100

                              94

                              93

                              99

                              100

                              Sors: Tweġibiet tal-kwestjonarju

               (108)

               L-impjiegi żviluppaw b'mod pożittiv matul il-perjodu kkunsidrat, b'żieda ta' 4 %. Fl-istess waqt, il-produttività għal kull impjegat baqgħet pjuttost stabbli matul il-perjodu kkunsidrat.

         4.5.6.   Id-daqs tal-marġni tad-dumping u l-irkupru minn dumping tal-imgħoddi

               (109)

               Il-marġini ta' dumping li nstabu kienu ferm ogħla mil-livell de minimis. L-impatt tad-daqs tal-marġini ta' dumping, li fuqhom huma bbażati l-miżuri eżistenti, fuq l-industrija tal-Unjoni madankollu ġie mitigat bl-effett tal-miżuri eżistenti.

         4.5.7.   Prezzijiet u fatturi li jaffettwaw il-prezzijiet

               (110)

               Il-prezzijiet medji ponderati tal-bejgħ tal-unità tal-industrija tal-Unjoni lill-konsumaturi mhux relatati fl-Unjoni żviluppaw kif ġej matul il-perjodu kkunsidrat:

                  Tabella 11

                  Prezzijiet tal-bejgħ fl-Unjoni

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Prezz tal-bejgħ tal-unità fl-Unjoni (EUR/tunnellata) — Indiċi

                              100

                              90

                              84

                              85

                              88

                           Spiża tal-unità ta' produzzjoni (EUR/tunnellata) — Indiċi

                              100

                              109

                              101

                              102

                              104

                              Sors: Tweġibiet tal-kwestjonarju

               (111)

               Fl-2012 il-prezz tal-bejgħ ta' unità tal-industrija tal-Unjoni lill-konsumaturi mhux relatati fl-Unjoni naqas b'10 % u fl-2013 naqas b'6 % oħra. Minn dak iż-żmien 'l hawn dan beda jiżdied bil-mod iżda ma laħaqx il-livell tal-2011 u baqa' b'livell aktar baxx bi 12 % fil-perjodu tal-investigazzjoni ta' rieżami.

               (112)

               B'differenza mill-prezz tal-bejgħ tal-unità, fl-2012 l-ispiża tal-unità tal-produzzjoni tal-industrija tal-Unjoni żdiedet u fl-2013 naqset u kważi reġgħet ġiet lura għall-istess livell kif kienet fil-bidu tal-perjodu kkunsidrat. Meta mqabbel mal-2011 il-kost ta' unità ta' produzzjoni kien ogħla b'4 % fil-perjodu tal-investigazzjoni ta' rieżemi.

         4.5.8.   Kostijiet lavorattivi

               (113)

               Il-medja tal-kostijiet lavorattivi tal-industrija tal-Unjoni żviluppat kif ġej matul il-perjodu kkunsidrat:

                  Tabella 12

                  Il-medja tal-kostijiet lavorattivi għal kull impjegat

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Pagi medji għal kull impjegat — Indiċi

                              100

                              106

                              90

                              94

                              94

                              Sors: Tweġibiet tal-kwestjonarju

               (114)

               Il-medja tal-kostijiet lavorattivi għal kull impjegat naqset b'total ta' 6 %, prinċipalment minħabba tnaqqis sinifikanti ta' 10 punti perċentwali bejn l-2012 u l-2013.

         4.5.9.   Inventarji

               (115)

               Il-livelli tal-ħażna tal-industrija tal-Unjoni żviluppaw kif ġej matul il-perjodu kkunsidrat:

                  Tabella 13

                  Inventarji

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Ħażna tal-għeluq f'tunnellati — Indiċi

                              100

                              105

                              113

                              106

                              56

                              Sors: Tweġibiet tal-kwestjonarju

               (116)

               Il-ħażniet tal-għeluq tal-industrija tal-Unjoni żdiedu b'6 % bejn l-2011 u l-2014. Il-livell sostanzjalment aktar baxx ta' inventarji fi tmiem il-perjodu tal-investigazzjoni ta' rieżami huwa affettwat minn fatturi staġjonali. Filwaqt li għall-perjodi l-oħrajn il-ħażna tal-għeluq tittieħed fl-aħħar ta' Diċembru, għat-tmiem tal-perjodu tal-investigazzjoni ta' rieżami ttieħdet fl-aħħar ta' Marzu eżatt wara perjodu ta' produzzjoni pjuttost baxxa minħabba prezzijiet għoljin tal-enerġija fix-xitwa. Għalhekk huwa mistenni li jkun hemm livell aktar baxx ta' ħażna f'dak iż-żmien tas-sena.

         4.5.10.   Profittabbiltà, fluss ta' flus, investimenti, redditu fuq l-investimenti u kapaċità li tiġġenera kapital

               (117)

               Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni żviluppaw kif ġej matul il-perjodu kkunsidrat:

                  Tabella 14

                  Profittabbiltà, fluss tal-flus, investimenti u redittu fuq l-investimenti

                           2011

                           2012

                           2013

                           2014

                           il-perjodu tal-investigazzjoni ta' rieżami

                           Profittabbiltà tal-bejgħ fl-Unjoni lil konsumaturi mhux relatati (medda)

                           20 % - 25 %

                           6 % - 9 %

                           7 % - 10 %

                           8 % - 11 %

                           9 % - 13 %

                              Indiċi

                              100

                              33

                              37

                              41

                              50

                           Fluss tal-flus — Indiċi

                              100

                              35

                              60

                              46

                              46

                           Investimenti — Indiċi

                              100

                              180

                              44

                              70

                              76

                           Redditu fuq l-investimenti — (medda)

                           90 % - 110 %

                           20 % - 25 %

                           25 % - 30 %

                           30 % - 37 %

                           40 % - 50 %

                              Indiċi

                              100

                              23

                              27

                              33

                              44

                              Sors: Tweġibiet tal-kwestjonarju

               (118)

               Il-Kummissjoni stabbiliet il-profittabbiltà tal-industrija tal-Unjoni billi esprimiet il-profitt nett qabel it-taxxa tal-bejgħ tal-prodott simili lil konsumaturi mhux relatati fl-Unjoni bħala perċentwal tal-fatturat ta' dak il-bejgħ. Din naqset b'mod sinifikanti b'67 % bejn l-2011 u l-2012, iżda sussegwentament żdiedet bi 17-il punt perċentwali u laħqet livell sodisfaċenti matul il-perjodu tal-investigazzjoni ta' rieżami.

               (119)

               Il-fluss tal-flus nett huwa l-kapaċità tal-industrija tal-Unjoni li tiffinanzja hija stess l-attivitajiet tagħha. L-iżvilupp tiegħu segwa l-profittabbiltà u baqa' f'livelli sodisfaċenti matul il-perjodu kkunsidrat.

               (120)

               Ir-redditu fuq l-investimenti huwa l-profitt f'perċentwal tal-valur kontabilistiku nett tal-investimenti. L-iżvilupp tiegħu fil-biċċa l-kbira tiegħu rrifletta l-iżvilupp tal-profittabbiltà, u baqa' f'livelli sodisfaċenti matul il-perjodu kkunsidrat.

               (121)

               Ħadd mill-produtturi tal-Unjoni ma rrapporta diffikultajiet sabiex iżid il-kapital matul il-perjodu kkunsidrat.

         4.5.11.   Konklużjoni dwar il-ħsara

               (122)

               Ħafna mill-indikaturi tal-ħsara bħall-produzzjoni, il-volum tal-kapaċità u tal-bejgħ jagħtu stampa mħallta. Filwaqt li dawn juru xejra pożittiva f'termini assoluti, iż-żieda tant hi baxxa li ma tippermettix lill-industrija tal-Unjoni tibbenefika mit-tkabbir tas-suq. Dan jintwera mix-xejra negattiva għall-użu ta' kapaċità, sehem mis-suq u tkabbir.

               (123)

               L-impjiegi żdiedu b'4 % matul il-perjodu kkunsidrat, filwaqt li l-produttività baqgħet stabbli. L-investimenti netti u l-pagi medji għal kull impjegat urew xejra negattiva.

               (124)

               Filwaqt li x-xejriet tal-indikaturi finanzjarji bħall-profittabbiltà, il-fluss tal-flus u r-redditu fuq l-investimenti huma negattivi, il-livelli assoluti tagħhom ma jurux sinjal ta' ħsara.

               (125)

               Fuq il-bażi ta' dak li ntqal hawn fuq, il-Kummissjoni kkonkludiet li l-industrija tal-Unjoni ma ssofrix ħsara skont it-tifsira tal-Artikolu 3(5) tar-Regolament bażiku.

         4.6.   Il-probabbiltà ta' rikorrenza ta' ћsara

               (126)

               Ix-xejriet t'hawn fuq dwar il-prezzijiet u l-volumi ta' importazzjonijiet tal-prodott ikkonċernat juru li l-produtturi esportaturi Ċiniżi żiedu b'mod sinifikanti l-volumi tagħhom ta' esportazzjoni lejn l-Unjoni bi 82 % minkejja l-miżuri fis-seħħ u żammew sehem mis-suq ta' [17 % - 22 %] matul il-perjodu tal-investigazzjoni ta' rieżami. L-importazzjonijiet mir-RPĊ li huma soġġetti għad-dazji żdiedu b'rata saħansitra ogħla ta' 121 %, minkejja l-miżuri fis-seħħ. Fl-istess perjodu l-produzzjoni tal-industrija tal-Unjoni żdiedet bi 3 % u l-bejgħ żdied b'5 %. Kienu primarjament l-importazzjonijiet mir-RPĊ u min-Norveġja, u mhux mill-industrija tal-Unjoni li ssostitwew it-tnaqqis fl-importazzjonijiet mill-Brażil u li ssodisfaw iż-żieda ta' 9 % fil-konsum tal-Unjoni bejn l-2011 u l-perjodu tal-investigazzjoni ta' rieżami.

               (127)

               Kif imsemmi fil-premessa (61) ta' hawn fuq, il-produtturi esportaturi fir-RPĊ għandhom kapaċità ta' riżerva sinfikanti biex iżidu l-esportazzjonijiet tagħhom b'mod mgħaġġel ħafna. Minbarra dan, il-prezzijiet domestiċi fir-RPĊ u fi swieq terzi oħrajn, pereżempju fil-Ġappun, huma aktar baxxi mill-prezzijiet fis-suq tal-Unjoni. Skont id-dejta tas-CRU, il-prezzijiet domestiċi fir-RPĊ u fil-Ġappun kienu aktar minn 25 % inqas milli fl-Unjoni matul il-perjodu tal-investigazzjoni ta' rieżami. Minħabba l-prezzijiet attraenti fis-suq tal-Unjoni meta mqabbla mas-suq domestiku fir-RPĊ u fi swieq oħrajn ta' pajjiż terz, huwa probabbli li l-kwantitajiet sinifikanti mibjugħa lil dawn is-swieq jistgħu wkoll jiġu ridirezzjonati lejn is-suq tal-Unjoni jekk il-miżuri antidumping jitħallew jiskadu.

               (128)

               Barra minn hekk, is-swieq internazzjonali ewlenin bħall-Awstralja, il-Kananda u l-Istati Uniti imponew dazji antidumping kontra s-siliċju Ċiniż. Għalhekk jekk il-miżuri antidumping jitħallew jiskadu sejjer ikun aktar diffiċli għall-produtturi esportaturi Ċiniżi biex ibigħu f'dawk is-swieq milli f'suq tal-UE mhux protett.

               (129)

               Barra minn hekk, il-livelli tal-prezzijiet tal-importazzjonijiet Ċiniżi li huma soġġetti għad-dazju antidumping waqqgħu b'mod sinifikanti l-prezzijiet tal-industrija tal-Unjoni bi 13,6 %. Dan juri l-livelli tal-prezzijiet li x'aktarx il-produtturi esportaturi Ċiniżi jidħlu bihom fis-suq tal-Unjoni fin-nuqqas ta' miżuri.

               (130)

               Il-probabbiltà ta' esportazzjonijiet Ċiniżi bi prezzijiet baxxi fin-nuqqas ta' miżuri hija kkonfermata mill-investigazzjonijiet antidumping dwar is-siliċju Ċiniż f'pajjiżi oħrajn msemmija fil-premessa (128) hawn fuq.

               (131)

               Il-produtturi esportaturi Ċiniżi għandhom il-kapaċità li jżidu b'mod sinifikanti s-sehem tas-suq diġà sostanzjali tagħhom bi prezzijiet li jwaqqgħu b'mod sinifikanti l-prezzijiet tal-industrija tal-Unjoni għad-detriment tal-industrija tal-Unjoni.

               (132)

               Il-partijiet interessati argumentaw li wħud mill-utenti tal-Unjoni għandhom rekwiżiti ta' kwalità u affidabbiltà tal-provvista, speċjalment fir-rigward ta' siliċju ta' grad kimiku, li ma jistgħux jiġu ssodisfati faċilment minn produtturi Ċiniżi.

               (133)

               Il-Kummissjoni stabbiliet li l-industrija tal-Unjoni għandha produzzjoni sinifikanti ta' siliċju ta' kwalità għolja. Madankollu, peress li n-numru ta' sorsi fir-RPĊ huwa kbir, il-kwalitajiet kollha, inkluż is-siliċju ta' kwalità għolja jistgħu jkunu u jiġu impurtati mir-RPĊ.

               (134)

               Madankollu, l-industrija tal-Unjoni tbigħ ukoll kwantitajiet sinifikanti ta' siliċju ta' grad standard, pereżempju lill-industrija tal-aluminju. Dawn il-kwantitajiet sinifikanti qegħdin f'kompetizzjoni diretta mal-importazzjonijiet Ċiniżi. Il-maġġoranza ta' dawn l-importazzjonijiet ta' grad standard isiru fuq bażi ta' dazju mħallas, u dan it-tip ta' importazzjoni huwa l-aktar segment dinamiku fis-suq tal-Unjoni, u żdied b'121 % matul il-perjodu kkunsidrat kif indikat fil-premessa (75) hawn fuq.

               (135)

               Partijiet interessati qalu li l-prossimità ġeografika, li tirriżulta f'ħinijiet iqsar ta' konsenja, hija raġuni oħra għaliex l-utenti tal-Unjoni x'aktarx ma jbiddlux il-provvista għal sorsi Ċiniżi.

               (136)

               Huwa veru li l-prossimità ġeografika toħloq vantaġġ u li s-siliċju huwa materjal tqil bażiku bi prezz relattivament baxx għal kull kilogramma. Madankollu, l-importazzjonijiet eżistenti minn pajjiżi 'l bogħod (l-Awstralja, il-Brażil, l-RPĊ) imsemmija fil-premessa (89) hawn fuq juru wkoll li l-fornituri f'pajjiżi remoti jistgħu effettivament jikkompetu fis-suq tal-Unjoni.

               (137)

               Wara d-divulgazzjoni, xi partijiet interessati tennew il-kummenti dwar id-differenzi fil-kwalità bejn il-gradi kimiċi u tal-aluminju tas-siliċju, u bejn l-applikazzjonijiet primarji u sekondarji tal-gradi tal-aluminju tas-siliċju.

               (138)

               Kif spjegat fil-premessa (134) iktar 'il fuq, il-Kummissjoni tinnota dawn id-differenzi u tosserva li l-bejgħ u l-importazzjonijiet tal-Unjoni mir-RPĊ jinkludu kwantitajiet sinifikanti ta' siliċju ta' grad standard, li jinbiegħ, pereżempju, lill-industrija tal-aluminju.

               (139)

               Fir-rispett tal-applikazzjonijiet primarji u sekondarji tas-siliċju tal-gradi tal-aluminju, il-Kummissjoni analizzat id-dejta ddettaljata u kkwantifikat id-differenzi fil-prezz tal-kwalitajiet kollha tas-siliċju mibjugħin lill-utenti tal-industrija tal-aluminju mill-industrija tal-Unjoni. L-analiżi kienet uriet li l-gradi li komunament jinbiegħu lill-industrija tal-aluminju għandhom varjazzjoni ta' prezz dejqa u li l-gradi li għandhom prezz partikolarment għoli jew partikolarment baxx jinbiegħu fi kwantitajiet insinifikanti, u għaldaqstant m'għandhomx impatt fuq il-prezz medju li jista' jiġi nnutat.

               (140)

               Għalhekk, jista' jiġi konkluż li f'każ li l-miżuri jitħallew jiskadu hemm probabbiltà ta' żieda sinifikanti oħra fl-importazzjonijiet Ċiniżi bi prezzijiet li huma oġġett ta' dumping u ta' ħsara li twassal għal rikorrenza ta' ħsara.

         5.   INTERESS TAL-UNJONI

               (141)

               B'konformità mal-Artikolu 21 tar-Regolament bażiku, il-Kummissjoni eżaminat jekk l-impożizzjoni ta' miżuri antidumping fuq l-importazzjonijiet tas-siliċju li joriġinaw mir-RPĊ wara s-sejbiet dan ir-rieżami ta' skadenza tkunx fl-interess tal-Unjoni kollha kemm hi. Id-determinazzjoni tal-interess tal-Unjoni kienet ibbażata fuq valutazzjoni tal-interessi kollha involuti, inklużi dawk tal-industrija tal-Unjoni, tal-importaturi u tal-utenti. Il-partijiet interessati kollha ngħataw l-opportunità li jesprimu l-opinjonijiet tagħhom skont l-Artikolu 21(2) tar-Regolament bażiku.

         5.1.   L-interess tal-industrija tal-Unjoni

               (142)

               It-tliet produtturi tal-Unjoni li flimkien huma responsabbli għal 100 % tal-produzzjoni tal-Unjoni kkooperaw f'din l-investigazzjoni. Kif iddikjarat fil-premessa (125) hawn fuq, l-industrija tal-Unjoni mhijiex iġġarrab ħsara materjali skont it-tifsira tal-Artikolu 3(5) tar-Regolament bażiku minħabba l-miżuri fis-seħħ.

               (143)

               Fl-istess ħin, l-industrija tal-Unjoni wriet li l-operazzjonijiet tagħha huma vijabbli meta ma jkunux soġġetti għal kompetizzjoni inġusta minn importazzjonijiet li huma oġġett ta' dumping.

               (144)

               Barra minn hekk, it-tneħħija tal-miżuri wisq probabbli twassal għal żieda fl-importazzjonijiet Ċiniżi li huma l-oġġett ta' dumping, li thedded li jitkompla l-operat tal-produtturi li fadal f'industrija li hija vijabbli mingħajr tali importazzjonijiet. Ta' min ifakkar li mindu ġew impost l-ewwel il-miżuri għalqu żewġ produtturi tal-Unjoni.

               (145)

               Għalhekk ġie konkluż li huwa fl-interess tal-industrija tal-Unjoni li jinżammu l-miżuri fis-seħħ.

         5.2.   L-interess ta' importaturi mhux relatati

               (146)

               Kif iddikjarat fil-premessa (16) hawn fuq, importatur wieħed biss mhux relatat ippreżenta tweġiba tal-kampjunar. Il-kummerċ tas-siliċju kkostitwixxa madwar 10 % tal-fatturat totali għal dan l-importatur. L-importatur la kien kontra l-miżuri u lanqas ma appoġġahom.

               (147)

               Għalhekk ġie konkluż li mhuwiex kontra l-interess tal-importazzjonijiet mhux relatati li jinżammu l-miżuri fis-seħħ.

         5.3.   L-interess tal-utenti

               (148)

               Il-Kummissjoni rċeviet seba' tweġibiet sħaħ minn utenti mill-industriji tas-sustanzi kimiċi u tal-aluminju.

               (149)

               Għall-industrija tal-aluminju, is-siliċju huwa meħtieġ biss b'mod marġinali għall-prodotti tagħhom biex itejbu l-proprjetajiet tal-aluminju. Fl-opinjoni tagħhom mhuwiex faċli li tissostitwixxi s-siliċju, għalhekk is-sigurtà tal-provvista ta' spiss hija ta' importanza ikbar mill-prezz. L-effett finanzjarju tal-miżuri fuq dawn l-utenti huwa baxx, minħabba l-importanza relattivament żgħira tas-siliċju fl-istruttura tal-ispejjeż tagħhom. Utent wieħed kbir tal-aluminju huwa favur iż-żamma tad-dazju antidumping, u jargumenta li huwa importanti li l-industrija tal-Unjoni tkun kapaċi tkompli l-produzzjoni tagħha fl-Unjoni, filwaqt li utent tal-aluminju li jikkonsma kwantitajiet aktar baxxi ta' siliċju huwa favur l-irtirar tal-miżuri fis-seħħ.

               (150)

               Għal utenti li jipproduċu prodotti kimiċi li jammontaw għal madwar 60 % tal-konsum totali tal-Unjoni, is-siliċju huwa ta' importanza sinifikanti u jirrappreżenta sehem kbir mill-ispiża tal-materja prima tagħhom. Fl-opinjoni ta' tlieta mill-utenti kimiċi, il-miżuri antidumping ma għandhomx jinżammu. Tnejn mill-utenti kimiċi la kienu kontra l-miżuri u lanqas appoġġawhom.

               (151)

               Xi utenti indikaw ukoll is-sitwazzjoni finanzjarja tajba tal-produtturi tal-Unjoni. L-effett tal-miżuri fuq dawn l-utenti huwa potenzjalment aktar sinifikanti milli fl-industriji tal-aluminju. Madankollu, l-informazzjoni pprovduta mill-utenti li kkooperaw u li jipproduċu prodotti kimiċi turi li dawn kważi esklussivament jimportaw is-siliċju skont l-IPP, u b'hekk jiġu eżentati mid-dazju antidumping. L-effett tal-miżuri fuq dawn l-utenti għalhekk huwa kkunsidrat bħala wieħed limitat.

               (152)

               L-utenti kienu mħassba dwar is-sigurtà tal-provvista. Tħassib partikolari kien dak li l-industrija tal-Unjoni ma tkunx kapaċi tforni kompletament is-suq tal-Unjoni. Madankollu, il-miżuri fis-seħħ ma waqqfux lill-importazzjonijiet Ċiniżi milli jidħlu fis-suq tal-Unjoni fi kwantitajiet sinifikanti. Kif stabbilt fil-premessa (89) hawn fuq, anki l-importazzjonijiet min-Norveġja, il-Brażil, ir-Russja, il-Bożnja-Ħerzegovina u minn numru ta' pajjiżi oħrajn jippermettulhom jfornu lill-parti tas-suq li ma tistax tiġi fornita mill-industrija tal-Unjoni.

               (153)

               F'dan ir-rigward l-EUSMET qalu li l-utilizzazzjoni tal-kapaċità għolja tal-industrija tal-Unjoni u ż-żieda fil-produzzjoni juru li l-industrija tal-Unjoni ma ġarrbitx ħsara. Il-Kummissjoni kkonfermat li l-industrija tal-Unjoni għandha utilizzazzjoni ta' kapaċità relattivament għolja ta' madwar 70 % - 90 %. Kif stabbilit fil-premessa (99) hawn fuq, abbażi ta' informazzjoni vverifikata tal-produtturi tal-Unjoni, il-produzzjoni żdiedet ftit matul il-perjodu kkunsidrat. Madankollu, kif indikat fil-premessa (122) hawn fuq, iż-żieda tant hi żgħira li ma tippermettix lill-industrija tal-Unjoni tibbenefika mit-tkabbir tas-suq. Dan jidher mix-xejra negattiva għall-utilizzazzjoni tal-kapaċità.

               (154)

               Wara d-divulgazzjoni, European Aluminium, assoċjazzjoni ta' utenti mill-industrija tal-aluminju fl-Unjoni, qalet li kienet favur id-dazju antidumping, bl-argument li l-kapaċità żejda fir-RPĊ u l-possibbiltà ta' dumping mir-RPĊ jistgħu jheddu l-provvista ta' siliċju lill-industrija tal-aluminju fis-suq tal-Unjoni.

               (155)

               Kollox ma' kollox, l-effett pożittiv tal-miżuri fuq l-industrija tal-Unjoni jaqbeż bil-kbir l-impatt negattiv limitat jew insinifikanti tal-miżuri fis-seħħ fuq l-utenti.

         5.4.   Sorsi ta' provvista fis-suq tal-Unjoni/tħassib tal-kompetizzjoni

               (156)

               Il-partijiet interessati lmentaw dwar allegat nuqqas ta' kompetizzjoni fis-suq tal-Unjoni. L-Unjoni għandha biss tliet produtturi tal-Unjoni li jappartjenu għal żewġ gruppi ta' kumpaniji. L-industrija tal-Unjoni għandha sehem mis-suq ta' madwar 30 %, kif indikat fil-premessa (103) hawn fuq. Sabiex jiġu ssodisfati d-domandi tal-utenti tal-Unjoni, is-suq tal-Unjoni jeħtieġ importazzjonijiet. Minkejja l-eżistenza tal-miżuri fis-seħħ, l-importazzjonijiet Ċiniżi baqgħu jidħlu fis-suq tal-Unjoni fi kwantitajiet dejjem jikbru, b'sehem mis-suq ta' madwar [17 % - 22 %] matul il-perjodi ta' investigazzjoni tar-rieżami spjegati fil-premessa (75) hawn fuq.

               (157)

               Kif iddikjarat fil-premessa (89) hawn fuq, is-sorsi ewlenin l-oħrajn ta' provvista lejn l-Unjoni huma n-Norveġja, il-Brażil, u numru ta' pajjiżi oħrajn li huma sors alternattiv ta' importazzjonijiet tas-siliċju.

               (158)

               Għalhekk l-allegat duwopolju għandu biss sehem mis-suq ta' 30 %, filwaqt li l-importazzjonijiet minn numru ta' pajjiżi terzi għandhom sehem mis-suq ta' 70 %. Għalhekk, l-utenti għandhom għażla bejn metall tas-siliċju prodott mill-industrija tal-Unjoni u metall tas-siliċju minn varjetà ta' pajjiżi terzi oħrajn. L-argument dwar allegata sitwazzjoni duwopolistika fis-suq tal-Unjoni għalhekk ma jistax jiġi aċċettat.

         5.5.   Is-siliċju bħala materja prima kritika

               (159)

               L-EUSMET ħadu nota tal-fatt li fl-2014 il-metall tas-siliċju ġie miżjud mal-lista ta' materja prima kritika tal-Unjoni. Fil-komunikazzjoni tagħha l-Kummissjoni ddikjarat li l-20 materja prima elenkati “huma kritiċi għaliex ir-riskji ta' nuqqas ta' provvista u l-impatti tagħhom fuq l-ekonomija huma ogħla minn dawk ta' ħafna materja prima oħra” (7).

               (160)

               Rigward l-istess kwistjoni li s-siliċju ġie miżjud mal-lista ta' materja prima kritika tal-Unjoni, Euroalliages targumenta li, f'każ li l-miżuri jitħallew jiskadu, dan ikun jikkostitwixxi theddida għall-provvista sostenibbli ta' siliċju mill-Unjoni.

               (161)

               Il-fatt li s-siliċju jiġi inkluż mal-lista, bħala tali, ma influwenzax sejbiet tal-Kummissjoni fil-proċediment ta' antidumping.

               (162)

               Wara d-divulgazzjoni, CCIC u CNMIA ddikjaraw li hemm kontradizzjoni bejn il-proċediment ta' soluzzjoni ta' tilwima tad-WTO fir-rigward tad-dazju tal-esportazzjoni applikabbli, fost materja prima oħra, is-siliċju (8) u s-sejbiet ta' dan il-każ. Huma jgħidu li l-bidu tat-tilwima tad-WTO, b'riżultat possibbli li jitbaxxew il-prezzijiet tas-siliċju impurtat mir-RPĊ, jikkonferma li l-interess tal-utenti fl-Unjoni f'aċċess għas-siliċju jisboq l-interess tal-produtturi tal-unjoni li jinżammu l-miżuri antidumping.

               (163)

               Il-Kummissjoni sabet li dan l-argument kien bla bażi. Il-fatt li s-siliċju kien fost il-materja prima soġġetta għas-soluzzjoni ta' tilwima tad-WTO ma jneħħix il-bżonn li jiġu eliminati l-effetti ta' tgħawwiġ tal-kummerċ ta' dumping dannuż u li tiġi restawrata l-kompetizzjoni effettiva.

         5.6.   Il-fużjoni bejn FerroAtlantica u Globe Speciality Metals

               (164)

               Il-partijiet interessati argumentaw li l-fużjoni bejn FerroAtlantica u Globe Speciality Metals (“FerroGlobe”) sejra tillimita l-provvista tas-siliċju fis-suq tal-Unjoni u twassal għal pożizzjoni dominanti tal-entità fuża FerroGlobe fis-suq tal-Unjoni.

               (165)

               Madankollu, Globe Speciality Metals tipproduċi metall tas-siliċju fil-Kanada u fl-Istati Uniti. Matul il-perjodu kkunsidrat, kwantitajiet insinifikanti biss ta' siliċju ġew importati fl-Unjoni mill-Kanada u mill-Istati Uniti. Is-sehem mis-suq ikkombinat ta' importazzjonijiet mill-Kanada u mill-Istati Uniti baqa' ferm taħt il-1 % matul il-perjodu kkunsidrat. Għalhekk huwa ċar li l-fużjoni ta' FerroGlobe ma tistax tillimita l-provvista tas-siliċju fis-suq tal-Unjoni.

         5.7.   Il-Kodiċi Doganali tal-Unjoni l-ġdid

               (166)

               L-EUSMET argumentaw li fil-futur l-utenti tas-siliċju fl-industrija kimika tal-Unjoni mhumiex sejrin ikunu jistgħu jiddependu fuq proċessar attiv skont il-Kodiċi Doganali tal-Unjoni l-ġdid. Huwa l-fehim tal-EUSMET li skont l-Artikolu 169(2) tal-Att Delegat tal-Kodiċi Doganali tal-Unjoni (9), minn Mejju 2016 'il quddiem l-użu ta' oġġetti ekwivalenti mhux sejjer jiġi permess skont il-proċedura ta' proċessar attiv għal prodotti li huma soġġetti għal miżuri tad-difiża tal-kummerċ bħas-siliċju.

               (167)

               L-Artikolu 169(2) jgħid li l-oġġetti importati skont l-IPP ikunu soġġetti għal dazju antidumping f'każ biss li jiġu pproċessati u sussegwentement rilaxxati għal ċirkolazzjoni libera. Jekk l-oġġetti pproċessati jiġu esportati mill-ġdid, allura ma jkun hemm l-ebda dazju antidumping li jrid jitħallas. Dan ifisser li ma jkun hemm l-ebda bidla meta mqabbel mad-dispożizzjonijiet attwali.

               (168)

               Għalhekk l-argument imqajjem mill-EUSMET fir-rigward tal-Kodiċi Doganali tal-Unjoni l-ġdid jidher li huwa bbażat fuq interpretazzjoni ħażina tal-Artikolu 169(2) tal-Att Delegat tal-Kodiċi Doganali tal-Unjoni, u għalhekk huwa mingħajr bażi.

         5.8.   Durata tal-miżuri

               (169)

               Partijiet interessati qalu li l-miżuri antidumping fuq il-prodott ikkonċernat, li ilhom fis-seħħ mill-1990 mhumiex miżura temporanja, u għaldaqstant għandhom jitħallew jiskadu.

               (170)

               Il-Kummissjoni sabet li dan l-argument kien bla bażi. Skont il-kundizzjonijiet stabbiliti mir-Regolament bażiku, il-miżuri għandhom jiġu estiżi jekk il-kundizzjonijiet legali speċifiċi jintlaħqu.

         5.9.   Konklużjoni dwar l-interess tal-Unjoni

               (171)

               Fuq il-bażi ta' dak li ntqal hawn fuq, il-Kummissjoni kkonkludiet li ma kienx hemm raġunijiet konvinċenti li mhuwiex fl-interess tal-Unjoni li jinżammu l-miżuri fuq l-importazzjonijiet tas-siliċju li joriġinaw mir-RPĊ.

         6.   NATURA DEJJIEMA TAĊ-ĊIRKOSTANZI MIBDULA

               (172)

               Kif stabbilit fil-premessa (5) hawn fuq, wara t-talba għal rieżami interim parzjali li saret mill-EUSMET, il-Kummissjoni kellha bżonn teżamina u tikkonkludi fuq in-natura dejjiema taċ-ċirkostanzi mibdula.

               (173)

               Dawn il-bidliet irrelataw l-aktar mal-kompożizzjoni u mal-istruttura tal-industrija tal-Unjoni, mad-domanda għas-siliċju fl-Unjoni, u mal-mudell ta' provvista tal-Unjoni.

               (174)

               Euroalliages wieġbet għall-argumenti inklużi fit-talba, u ma qablitx, fost oħrajn, li l-perjodu ta' referenza tal-bidliet osservati jkun itwal minn dak tal-aħħar ħames snin.

               (175)

               Il-Kummissjoni kkonkludiet fuq l-eżistenza ta' numru ta' ċirkostanzi li nbidlu mir-rieżami preċedenti tal-livell ta' ħsara li l-Kummissjoni kkonkludiet fir-Regolament (KE) Nru 2496/97 (10) (“ir-rieżami ta' ħsara preċedenti”) u li n-natura ta' dawn il-bidliet hija dejjiema.

               (176)

               Dawn il-bidliet, kif elenkati fil-premessa (173) hawn fuq, jirrelataw prinċipalment mal-kompożizzjoni u mal-istruttura tal-industrija tal-Unjoni. F'dan ir-rigward in-numru ta' produtturi li jifforma parti mill-industrija tal-Unjoni naqas u attwalment huwa magħmul minn grupp wieħed ta' produtturi u produttur wieħed, meta mqabbel ma' erba' produtturi matul ir-rieżami ta' ħsara preċedenti. Wieħed mill-produtturi attivi matul ir-rieżami ta' ħsara preċedenti waqqaf l-operazzjonijiet, filwaqt li saret fużjoni ta' żewġ produtturi oħrajn li kienu indipendenti. Ma hemm l-ebda indikazzjoni li dawn il-bidliet mhumiex ta' natura dejjiema.

               (177)

               Id-domanda tas-siliċju fl-Unjoni, stabbilita fil-premessa (73) hawn fuq, kibret b'aktar mid-doppju meta mqabbla mal-perjodu tal-investigazzjoni fir-rieżami ta' ħsara preċedenti. L-EUSMET ipprovdew evidenza li d-domanda fl-Unjoni għandha probabbiltà li tiżdied aktar fis-snin li ġejjin. Għalhekk iż-żieda fid-domanda hija meqjusa li hija ta' natura dejjiema.

               (178)

               Fir-rigward tal-mudell ta' provvista tal-Unjoni, l-investigazzjoni wriet li l-Unjoni qiegħda ssir dejjem iżjed dipendenti fuq l-importazzjonijiet tal-metall tas-siliċju. Matul il-perjodu tal-investigazzjoni ta' rieżami ta' ħsara preċedenti, il-konsum tal-Unjoni qabeż il-produzzjoni tal-industrija tal-Unjoni b'134 000 tunnellata. Minn dak iż-żmien, din id-differenza żdiedet għal [350 000 — 400 000 tunnellata]. Minħabba d-domanda dejjem tikber u l-utilizzazzjoni ta' kapaċità għolja tal-industrija tal-Unjoni, din il-bidla fil-mudell ta' provvista hija meqjusa li hija ta' natura dejjiema.

               (179)

               Fuq din il-bażi, il-Kummissjoni kkonkludiet li ċ-ċirkostanzi mibdula huma ta' natura dejjiema u li t-talba għal rieżami interim parzjali limitata għall-ħsara hija għalhekk sostanzjata.

         7.   MIŻURI ANTIDUMPING

   7.1.   Livell ta' eliminazzjoni tal-ħsara

               (180)

               Sabiex jiġi ddeterminat il-livell tal-miżuri, il-Kummissjoni l-ewwel stabbiliet l-ammont ta' dazju meħtieġ sabiex tiġi evitata r-rikorrenza ta' ħsara lill-industrija tal-Unjoni.

               (181)

               Matul il-perjodu tal-investigazzjoni ta' rieżami, il-Kummissjoni stabbiliet li l-bejgħ tal-industrija tal-Unjoni kien profittabbli. Għalhekk il-livell ta' eliminazzjoni ta' ħsara jiġi stabbilit fil-livell tal-prezzijiet ta' bejgħ tal-industrija tal-Unjoni matul il-perjodu tal-investigazzjoni ta' rieżami.

               (182)

               Il-Kummissjoni mbagħad iddeterminat il-livell ta' eliminazzjoni ta' ħsara fuq il-bażi ta' paragun tal-prezz medju ponderat tal-importazzjoni b'dazju mħallas mir-RPĊ, kif stabbilit għat-twaqqigħ tal-prezzijiet fil-premessa (88) hawn fuq, mal-prezz medju ponderat tal-prodott simili mibjugħ mill-produtturi tal-Unjoni fis-suq tal-Unjoni matul il-perjodu tal-investigazzjoni ta' rieżami.

               (183)

               Fir-rigward tal-prezz ta' importazzjoni, l-erba' produtturi esportaturi li ttieħdu bħala kampjun biegħu esklussivament siliċju importat skont l-IPP u għalhekk dan mhuwiex soġġett għad-dazju antidumping. Għaldaqstant, dawn il-prezzijiet ma jistgħux jintużaw biex jistabbilixxu l-livell ta' eliminazzjoni ta' ħsara.

               (184)

               L-EUSMET, l-applikant fir-rieżami interim, argumentaw li l-livell ta' eliminazzjoni ta' ħsara jinħtieġ jiġi kkalkulat fuq il-bażi tal-importazzjonijiet kollha irrispettivament mir-reġim doganali. L-EUSMET u ċerti partijiet argumentaw ukoll li d-dazju doganali konvenzjonali jinħtieġ jiżdied mal-prezz tal-importazzjonijiet kollha biex jinkiseb prezz ta' “ċirkolazzjoni libera”, anki għal bejgħ taħt l-IPP fejn l-ebda dazju doganali ma jiġi mħallas. Dawn jissostanzjaw dan l-argument billi jirreferu għall-investigazzjonijiet ta' rieżami preċedenti.

               (185)

               Madankollu l-investigazzjonijiet ta' rieżami preċedenti kienu rieżami interim limitati għad-dumping u għar-rieżami ta' skadenza. Għalhekk, fir-rieżami interim ma ġie kkalkulat l-ebda livell ta' eliminazzjoni ta' ħsara, u r-rieżami ta' skadenza parallel eżamina biss probabbiltà ta' rikorrenza ta' ħsara. Għalhekk, l-investigazzjonijiet ta' rieżami preċedenti kellhom kamp ta' applikazzjoni differenti.

               (186)

               L-EUSMET argumentaw li l-importazzjonijiet għal prodotti ta' grad kimiku jsiru kważi esklussivament skont l-IPP filwaqt li l-importazzjonijiet għaċ-ċirkolazzjoni libera huma prinċipalment ta' siliċju ta' grad tal-aluminju. Barra minn hekk, l-importazzjonijiet skont l-IPP jingħataw prezz madwar 12 % ogħla minħabba speċifikazzjonijiet aktar esiġenti ta' prodotti ta' grad kimiku. Jekk dan il-bejgħ bi prezz ogħla jiġi injorat jirriżulta f'determinazzjoni żbaljata ta' livell ta' eliminazzjoni ta' ħsara.

               (187)

               Madankollu, id-dazju antidumping jinġabar biss fuq importazzjonijiet għall-Unjoni li huma soġġetti għad-dazji. L-importazzjonijiet skont l-IPP mhumiex soġġetti għad-dazji għaliex dawn mhumiex rilaxxati għaċ-ċirkolazzjoni libera, u għalhekk mhuwiex xieraq li jintużaw tali prezzijiet biex jiġi stabbilit il-livell ta' eliminazzjoni ta' ħsara. Bħala konsegwenza, il-livell ta' eliminazzjoni ta' ħsara ġie stabbilit fuq il-bażi ta' importazzjonijiet li huma soġġetti għad-dazji.

               (188)

               Minħabba li l-bejgħ għall-esportazzjoni kollu lejn l-unjoni tal-erba' produtturi esportaturi li kkooperaw ma daħalx fl-unjoni, iżda ntuża skont l-IPP għal prodotti esportati mill-Unjoni, il-livell ta' eliminazzjoni ta' ħsara huwa stabbilit bl-użu biss tal-importazzjonijiet bid-dazju mħallas fuq bażi ta' pajjiżi permezz ta' informazzjoni statistika mill-Eurostat.

               (189)

               Barra minn hekk, il-partijiet interessati kkonfermaw li l-importazzjonijiet li huma soġġetti għad-dazju huma bejgħ li sar b'mod predominanti lill-industrija tal-aluminju u l-industrija kimika b'mod predominanti timporta s-siliċju Ċiniż skont l-IPP. Għalhekk, bejgħ mill-industrija tal-Unjoni għal utenti fl-industrija tal-aluminju ġie mqabbel mal-importazzjonijiet kollha mir-RPĊ li huma soġġetti għad-dazji.

               (190)

               L-EUSMET talbu li għandu jsir aġġustament għad-differenza fil-kwalità bejn il-metall tas-siliċju ta' grad kimiku u dak tal-aluminju, bejn it-tipi differenti ta' siliċju ta' grad kimiku u għat-tipi ta' siliċju speċjalizzati li huma prodotti mill-industrija tal-Unjoni iżda mhux importati mir-RPĊ.

               (191)

               Ċerti partijiet ipprovdew informazzjoni li tindika differenza fil-prezz ta' siliċju ta' grad kimiku u dak tal-aluminju partikolari sa 23 %.

               (192)

               Euroalliages wieġbet għall-kummenti tal-EUSMET dwar it-tipi differenti ta' siliċju billi tgħid li l-gradi kimiċi u tal-aluminju huma interkambjabbli f'termini ta' prezzijiet u kost tal-produzzjoni. Fil-fatt, l-investigazzjoni wriet li l-prezz tal-bejgħ fl-Unjoni tal-industrija tal-Unjoni għal utenti kimiċi ma kienx ogħla mill-prezz tal-bejgħ għal utenti tal-aluminju. Il-prezzijiet tal-bejgħ fil-pajjiż analogu tal-Istati Uniti ma wrewx differenza tant kbira bejn il-prezzijiet tal-bejgħ għal utenti kimiċi u dawk tal-aluminju. Għalhekk il-kawża ewlenija tad-differenza fil-prezz bejn bejgħ IPP u bejgħ b'dazju mħallas hija pjuttost ir-reġim doganali aktar milli d-differenza kimika bejn dawn il-prodotti.

               (193)

               Kif indikat fil-premessa (189) hawn fuq, il-bejgħ lill-industrija tal-aluminju ntuża fiż-żewġ naħat tal-paragun. Il-mistoqsija dwar aġġustament għad-differenzi bejn l-gradi tal-aluminju u dawk kimiċi f'paragun bħal dan mhijiex rilevanti.

               (194)

               Wara d-divulgazzjoni, EUSMET qalu li billi aċċettat it-talba għal rieżami interim li rreferiet, fost punti oħrajn, għall-fatt li l-importazzjonijiet tas-siliċju skont l-IPP qegħdin jiżdiedu, il-Kummissjoni ħolqot aspettattivi leġittimi. EUSMET allegat ukoll li l-Kummissjoni kisret dawn l-aspettattivi leġittimi billi eskludiet l-importazzjonijiet tas-siliċju ta' grad kimiku mill-kalkolu tal-livell ta' eliminazzjoni ta' ħsara.

               (195)

               L-argument dwar l-aspettattivi leġittimi huwa mingħajr bażi. L-ewwel nett, il-bidu ta' rieżami huwa regolat minn qafas legali speċifiku u ma jistax iwassal għal aspettattivi leġittimi dwar l-eżitu tal-investigazzjoni. It-tieni, il-gradi kollha tas-siliċju huma soġġetti għall-investigazzjoni preżenti. Għar-raġunijiet imsemmija fil-premessi (183) sa (188) hawn fuq, l-importazzjonijiet li jsiru skont l-IPP ma ġewx inklużi fil-kalkolu tal-livell ta' eliminazzjoni ta' ħsara.

               (196)

               Wara d-divulgazzjoni, xi partijiet interessati allegaw li l-Kummissjoni kienet skorrettement eskludiet importazzjonijiet ta' siliċju li saru taħt l-IPP mill-kalkolu tagħha tal-livell ta' eliminazzjoni tal-ħsara. Huma komplew billi argumentaw li b'dan, il-Kummissjoni kienet eskludiet 'il fuq minn 75 % tal-importazzjonijiet tas-siliċju fl-Unjoni mir-RPĊ waqt il-perjodu ta' investigazzjoni tar-rieżami, naqset milli tikkalkula livelli ta' eliminazzjoni ta' ħsara individwali għall-produtturi esportaturi Ċiniżi li ttieħdu bħala kampjun, naqset milli tikkalkula livell ta' eliminazzjoni ta' ħsara rappreżentattiv u fil-fatt kienet applikat fatti disponibbli.

               (197)

               Il-Kummissjoni ma kinitx eskludiet importazzjonijiet tas-siliċju li saru skont l-IPP mir-RPĊ jew minn kwalunkwe pajjiż ieħor fl-analiżi tagħha għar-rieżami ta' skadenza tal-probabbiltà tal-kontinwazzjoni jew ir-rikorrenza tad-dumping u l-ħsara, minħabba li l-importazzjonijiet skont l-IPP jikkompetu mal-bejgħ tal-industrija tal-Unjoni ta' metall tas-siliċju.

               (198)

               Madankollu, għar-rieżami interim parzjali, b'ambitu limitat għall-eżami tal-ħsara, il-Kummissjoni, kif hemm fil-premessa (187) iktar 'il fuq, stabbilixxa l-livell ta' eliminazzjoni ta' ħsara abbażi tal-importazzjonijiet li huma soġġeti għal dazju. L-importazzjonijiet tas-siliċju taħt l-IPP ma ġewx meqjusa fil-kalkolu tal-livell ta' eliminazzjoni tal-ħsara għax l-importazzjonijiet taħt l-IPP ma jiġux rilaxxati għal ċirkolazzjoni libera, u għaldaqstant la huma soġġetti għal dazji antidumping u lanqas għal dawk konvenzjonali tad-dwana.

               (199)

               Kif hemm fil-premessa (189) iktar 'il fuq, l-importazzjonijiet soġġetti għad-dazji huma bejgħ li jsir predominantement lill-industrija tal-aluminju, u l-importazzjonijiet taħt l-IPP huma bejgħ li jsir predominantement lill-industrija tal-kimika. Il-Kummissjoni analizzat bir-reqqa d-differenza fil-prezz bejn dawn l-importazzjonijiet. Kif spjegat fil-premessa (192) iktar 'il fuq, id-differenza fil-prezz kellha tkun ir-riżultat tar-reġim tad-dwana, għax ma kienx hemm differenza fil-prezz distinta bejn il-prezzijiet tal-bejgħ tal-industrija tal-Unjoni, lanqas fil-prezzijiet tal-bejgħ domestiku tal-produttur fil-pajjiż analogu.

               (200)

               Il-prezz tal-importazzjonijiet tas-siliċju li saru taħt l-IPP jidher li jirriżulta minn prassi ta' pprezzar differenti mill-produtturi esportaturi Ċiniżi. Dan kien ikkonfermat ukoll minn allegazzjonijiet dwar differenzi fil-prezz li saru mill-istess partijiet interessati fil-kummenti tagħhom wara d-divulgazzjoni. Il-Kummissjoni għaldaqstant iddeċidiet li tistabbilixxi l-livell tal-eliminazzjoni tal-ħsara bbażat fuq volumi sinifikanti tal-importazzjonijiet tas-siliċju għaċ-ċirkolazzjoni libera.

               (201)

               Wara d-divulgazzjoni xi partijiet interessati argumentaw li l-prezz ogħla tas-siliċju tal-grad kimiku mhuwiex minħabba l-prassi ta' pprezzar differenti min-naħa tal-produtturi esportaturi Ċiniżi.

               (202)

               Kif spjegat fil-premessa (189) iktar 'il fuq, il-Kummissjoni qabblet il-bejgħ mill-industrija tal-Unjoni għal utenti fl-industrija tal-aluminju mal-importazzjonijiet kollha mir-RPĊ li huma soġġetti għad-dazji. Il-bejgħ lill-industrija tal-aluminju ntuża fiż-żewġ naħat tal-paragun. Kienu l-gradi tal-aluminju, dawk prodotti mill-industrija tal-Unjoni fuq naħa, u dawk soġġetti għal importazzjonijiet bid-dazju mħallas fuq l-oħra, li ġew użati biex jiġi stabbilit il-livell ta' eliminazzjoni tal-ħsara. Għaldaqstant, il-kwistjoni ta' jekk il-prezzijiet tal-importazzjonijiet taħt l-IPP humiex marbutin ma' prassi ta' pprezzar differenti mill-produtturi esportaturi Ċiniżi mhijiex relevanti f'tali paragun.

               (203)

               Kif diġà ntqal fil-premessa (196) iktar 'il fuq, kien hemm partijiet interessati li qalu li l-Kummissjoni kienet naqset milli tikkalkula l-livelli ta' eliminazzjoni tal-ħsara individwali għall-produtturi esportaturi Ċiniżi li ttieħed kampjun tagħhom u li tikkalkula livell ta' eliminazzjoni tal-ħsara rappreżentattiv. Din l-allegazzjoni hija marbuta mal-fatt li dawn il-produtturi kollha kienu qed ibigħu l-prodott ikkonċernat lil utenti fl-Unjoni, li kienu qed jipproċessaw is-siliċju u mbagħad jesportaw prodotti li jkun fihom dan is-siliċju lil konsumaturi barra mill-Unjoni taħt l-IPP.

               (204)

               Kif intqal fil-premessa (188) iktar 'il fuq, il-bejgħ kollu għall-esportazzjoni lejn l-Unjoni tal-produtturi esportaturi li kooperaw u li kienu fil-kampjun sar għall-IPP. Għaldaqstant kien biss possibbli li jiġi kkalkulat il-livell ta' eliminazzjoni tal-ħsara fuq bażi tal-pajjiż kollu bl-użu ta' informazzjoni statistika għall-importazzjonijiet bid-dazju mħallas mill-Eurostat. Il-Kummissjoni qieset li la jkun prattikabbli u lanqas possibbli li jiġi ssimulat xi jkunu l-prezzijiet tas-siliċju impurtat mir-RPĊ minn kull wieħed mill-produtturi fil-kampjun, meta mibjugħ lill-utenti kimiċi fl-Unjoni, jekk dawn l-importazzjonijiet ġew rilaxxati għaċ-ċirkolazzjoni libera. Il-Kummissjoni sabet li f'kull każ, tali simulazzjoni kienet twassal għal riżultati inqas affidabbli minn riżultati msejsa fuq prezzijiet reali tas-siliċju mibjugħ lill-industrija tal-aluminju. Il-Kummissjoni sabet li mhuwiex prattikabbli li jiġi stabbilit xi jkun l-effett fuq il-prezzijiet li jirriżultaw meta jitneħħew l-importazzjonijiet taħt l-IPP mill-kundizzjonijiet tas-suq speċifiċi tal-IPP, apparti milli sempliċiment jingħaddu flimkien id-dazji konvenzjonali u dawk antidumping.

               (205)

               Minħabba dawn ir-raġunijiet ukoll, u minħabba l-interkambjabbiltà msemmija fil-premessa (192) iktar 'il fuq, kien għaldaqstant possibbli biss li jiġi kkalkulat il-livell ta' eliminazzjoni tal-ħsara fuq bażi tal-pajjiż kollu bl-użu tal-informazzjoni statistika għal importazzjonijiet bid-dazju mħallas mogħtija mill-Eurostat. Kull kalkolu ieħor ikun imprattikabbli.

               (206)

               L-istess partijiet interessati kienu rreferew għal investigazzjonijiet antidumping preċedenti li fihom importazzjonijiet taħt l-IPP kienu parti mill-analiżi tal-Kummissjoni.

               (207)

               Kif sottolinjat fil-premessa (196) iktar 'il fuq, importazzjonijiet li saru taħt l-IPP ġew inklużi fl-analiżi tar-rieżami ta' skadenza tal-Kummissjoni. Il-Kummissjoni nnutat ir-referenzi li għamlu l-partijiet interessati għal investigazzjonijiet preċedenti skont l-Artikolu 11(3), iżda ma sabet l-ebda analoġija bejn dawn il-każijiet u r-rieżami parzjali interim preżenti.

               (208)

               Fir-rigward tal-proċedimenti dwar il-metall tal-kalċju, ir-Regolament tal-1999 (11) qajjem kwistjoni tal-importazzjonijiet taħt l-IPP, iżda din kienet dwar l-inklużjoni ta' dawk l-importazzjonijiet fil-kalkolu tas-sehem mis-suq għall-valutazzjoni tal-ħsara. Fil-proċedimenti attwali dwar is-siliċju, il-Kummissjoni, biex tiddetermina s-sehem mis-suq fl-analiżi dwar il-probabbiltà ta' rikorrenza tal-ħsara, inkludiet ukoll l-importazzjonijiet taħt l-IPP mir-RPĊ, il-Brażil u l-Awstralja.

               (209)

               Fir-rigward tal-proċedimenti dwar il-furfuraldeide, ir-Regolament tal-2012 (12) temm ir-rieżami interim tal-miżuri antidumping u rrevoka dawk il-miżuri. Dan ma stabbilixxiex livell tal-eliminazzjoni tal-ħsara.

               (210)

               Fir-rispett tal-proċedimenti dwar il-glifosat, l-investigazzjoni sabet li waqt li iktar minn 90 % tal-importazzjonijiet reċenti li joriġinaw fir-RPĊ kienu saru taħt l-IPP, kien meħtieġ li fil-kalkolu jiġi inkluż il-bejgħ kollu mill-uniku esportatur li kkoopera (13). Ma kienx possibbli li jiġi identifikat separatament il-bejgħ taħt l-IPP u bejgħ ieħor, minħabba li kkoopera biss importatur wieħed u l-ebda utent ma kkoopera. Barra minn hekk, il-Kummissjoni ma setgħetx tuża informazzjoni statistika, minħabba li tipi ta' prodott differenti (aċtu b'konċentrazzjoni ta' 95 % u melħ b'konċentrazzjoni ta' 62 %) ġew irrappurtati taħt l-istess kodiċi doganali. Finalment, il-livell ta' eliminazzjoni ta' ħsara li rriżulta ma ntużax, minħabba li kien ogħla mill-marġni ta' dumping.

               (211)

               L-istess partijiet interessati ddikjaraw li l-kalkolu tal-livell ta' eliminazzjoni ta' ħsara mhuwiex korrett ukoll minħabba differenzi fil-prezzijiet bejn l-applikazzjonijiet primarji u sekondarji tal-gradi tal-aluminju tas-siliċju.

               (212)

               Kif spjegat fil-premessa (138) iktar 'il fuq, il-Kummissjoni, abbażi ta' dejta dettaljata dwar il-gradi tas-siliċju kollha mibjugħa lil utenti fl-industrija tal-aluminju mill-industrija tal-Unjoni, ma sabet l-ebda impatt evidenti tad-differenzi fil-gradi fuq il-prezz medju. Fir-rigward tas-siliċju impurtat mir-RPĊ, minħabba li l-bejgħ kollu għall-esportazzjoni li għamlu l-erba' produtturi esportaturi li kkooperaw sar għall-IPP, l-istess dettall fl-analiżi tal-gradi tas-siliċju mibjugħa lill-utenti mill-industrija tal-aluminju, abbażi ta' informazzjoni statistika għal importazzjonijiet bid-dazju mħallas mill-Eurostat, ma kienx possibbli.

               (213)

               Madankollu, sabiex tivvaluta l-allegazzjoni rigward l-applikazzjoni primarja u sekondarja tal-gradi tal-aluminju, barra mill-analiżi deskritta fil-premessa (139) iktar 'il fuq, il-Kummissjoni analizzat dejta li tikkonċerna parti sostanzjali mill-bejgħ fis-suq tal-Unjoni, fejn kienet ipprovduta differenzjazzjoni tal-bejgħ għall-applikazzjoni primarja u sekondarja. Abbażi ta' dik l-analiżi, il-Kummissjoni waslet għall-konklużjoni li anke jekk wieħed jassumi li l-importazzjonijiet kollha bid-dazju mħallas, kif qegħdin jissuġġerixxu l-partijiet, jinbiegħu esklussivament lill-utenti tal-aluminju sekondarji, dan ma għandu l-ebda impatt evidenti fuq ir-riżultat tal-kalkolu tal-livell tal-eliminazzjoni tal-ħsara.

               (214)

               Wara d-divulgazzjoni, Euroalliages irreferiet għal dejta tal-Eurostat li indikat tnaqqis tal-prezz ta' importazzjoni medju seba' u tmien xhur wara l-perjodu ta' investigazzjoni tar-rieżami, u allegat li billi ma qisitx dawn il-prezzijiet imnaqqsin, il-Kummissjoni naqset milli tivvaluta n-natura dejjiema tal-bidliet fil-livell tal-eliminazzjoni tal-ħsara.

               (215)

               Skont l-Artikolu 6(1) tar-Regolament bażiku, is-sejbiet ta' investigazzjoni huma bbażati fuq perjodu ta' investigazzjoni, u informazzjoni marbuta ma' perjodu li jiġi wara l-perjodu tal-investigazzjoni normalment m'għandhiex tiġi kkunsidrata. Din l-allegazzjoni għaldaqstant ġiet irrifjutata.

               (216)

               Kwalunkwe differenza li tirriżulta mill-paragun fil-premessa (189) hawn fuq ġiet espressa bħala perċentwal tal-valur CIF medju ponderat tal-importazzjonijiet. Il-livell ta' eliminazzjoni ta' ħsara li jirriżulta huwa ta' 16.8 %.

         7.2.   Miżuri antidumping definittivi

               (217)

               Fid-dawl tas-sejbiet fir-rigward tar-rieżami ta' skadenza, il-Kummissjoni tikkonkludi li għandu jinżamm il-livell tal-miżuri antidumping applikabbli għall-importazzjonijiet tas-siliċju li joriġinaw mir-RPĊ.

               (218)

               Bħala konsegwenza, għandha tinżamm ukoll l-estensjoni tal-miżuri għall-prodott ikkonċernat li joriġina mir-RPĊ għal importazzjonijiet li jiġu konsenjati mir-Repubblika tal-Korea, kemm jekk ikunu ddikjarati li joriġinaw mir-Repubblika tal-Korea jew le, permezz tar-Regolament tal-Kunsill (KE) Nru 42/2007 (14), u għal importazzjonijiet konsenjati mit-Tajwan, kemm jekk iddikjarati li joriġinaw mit-Tajwan jew le, permezz tar-Regolament ta' Implimentazzjoni tal-Kunsill (UE) Nru 311/2013 (15).

               (219)

               Fid-dawl tas-sejbiet fir-rigward tar-rieżami interim parzjali limitat għall-ħsara, il-Kummissjoni tikkonkludi li l-livell tal-miżuri antidumping applikabbli għall-importazzjonijiet tas-siliċju li joriġinaw mir-RPĊ għandu jiġi emendat. Għandhom jiġu imposti miżuri antidumping fuq l-importazzjonijiet tas-siliċju li joriġinaw mir-RPĊ, skont ir-regola tad-dazju inferjuri stipulata fl-Artikolu 7(2) tar-Regolament bażiku. Il-Kummissjoni pparagunat il-livell ta' eliminazzjoni ta' ħsara kif stabbilit fil-premessa (211) hawn fuq u l-marġni tad-dumping stabbilit preċedentement mir-Regolament ta' Implimentazzjoni (UE) Nru 467/2010. L-ammont tad-dazju għandu jiġi stabbilit fil-livell tal-marġni tad-dumping aktar baxx u fil-livell ta' eliminazzjoni tal-ħsara.

               (220)

               Fuq il-bażi ta' dak li ntqal hawn fuq, ir-rati ta' dazju antidumping, espressi fil-prezz CIF fuq il-fruntieri tal-Unjoni, bid-dazju doganali mhux imħallas, għandhom ikunu kif ġej:

                           Kumpanija

                           Marġni tad-dumping

                           Livell ta' eliminazzjoni tal-ħsara

                           Dazju antidumping definittiv

                           Datong Jinneng Industrial Silicon Co., Pingwang Industry Garden, Datong, Shanxi

                           16,3 %

                           16,8 %

                           16,3 %

                           Il-kumpaniji l-oħrajn kollha

                           19,0 %

                           16,8 %

                           16,8 %

               (221)

               Ir-rati tad-dazju antidumping ta' kumpaniji individwali speċifikati f'dan ir-Regolament ġew stabbiliti abbażi tas-sejbiet ta' din l-investigazzjoni. Gћaldaqstant, dawn irriflettew is-sitwazzjoni li nstabet matul din l-investigazzjoni fir-rigward ta' dawn il-kumpaniji. Dawn ir-rati ta' dazju huma esklussivament applikabbli għall-importazzjonijiet tal-prodott ikkonċernat li joriġina mill-pajjiż ikkonċernat u prodott mill-entitajiet ġuridiċi msemmija. L-importazzjonijiet tal-prodott ikkonċernat magħmul minn xi kumpanija oħra mhux speċifikament imsemmija fil-parti operattiva ta' dan ir-Regolament, inklużi entitajiet relatati ma' dawk imsemmija b'mod speċifiku, għandhom ikunu soġġetti għar-rata tad-dazju applikabbli għall-“kumpaniji l-oħra kollha”. Ma għandhomx ikunu soġġetti għal xi rata individwali ta' dazju antidumping.

               (222)

               Kumpanija tista' titlob l-applikazzjoni ta' dawn ir-rati individwali tad-dazju antidumping jekk tibdel l-isem jew l-indirizz tal-entità tagħha. It-talba għandha tiġi indirizzata lill-Kummissjoni (16). It-talba għandu jkun fiha l-informazzjoni rilevanti kollha li turi li l-bidla ma taffettwax id-dritt tal-kumpanija li tibbenefika mir-rata ta' dazju li tapplika għaliha. Jekk il-bidla fl-isem jew l-indirizz tal-kumpanija ma taffettwax id-dritt tagħha li tibbenefika mir-rata ta' dazju li tapplika għaliha, jiġi ppubblikat avviż li jinforma dwar il-bidla fl-isem jew l-indirizz f'Il-Ġurnal Uffiċjali tal-Unjoni Ewropea.

               (223)

               Il-Kumitat stabbilit bl-Artikolu 15(1) tar-Regolament (KE) Nru 1225/2009 ma tax opinjoni,

         ADOTTAT DAN IR-REGOLAMENT:
   Artikolu 1
   1.   Dazju antidumping definittiv huwa impost fuq l-importazzjonijiet tas-siliċju, li attwalment jaqgħu taħt il-kodiċi NM 2804 69 00 u li joriġinaw mir-Repubblika tal-Poplu taċ-Ċina.
   2.   Ir-rati tad-dazju antidumping definittiv applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u prodott mill-kumpaniji elenkati hawn taħt għandhom ikunu kif ġej:

               Kumpanija

               Dazju antidumping definittiv (%)

               Kodiċi TARIC addizzjonali

               Datong Jinneng Industrial Silicon Co., Pingwang Industry Garden, Datong, Shanxi

               16,3

               A971

               Il-kumpaniji l-oħrajn kollha

               16,8

               A999

         3.   Sakemm ma jkunx speċifikat mod ieħor, japplikaw id-dispożizzjonijiet rilevanti dwar id-dazji doganali fis-seħħ.
   Artikolu 2
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta' Lulju 2016.

            Għall-Kummissjoni

            Il-President

         Jean-Claude JUNCKER

      (1)  ĠU L 343, 22.12.2009, p. 51.

      (2)  ĠU L 131, 29.5.2010, p. 1.

      (3)  ĠU C 371, 18.10.2014, p. 17.

      (4)  ĠU C 174, 28.5.2015, p. 10.

      (5)  ĠU C 287, 1.9.2015, p. 5.

      (6)  L-Unità ta' Riċerka dwar is-Sustanzi Kimiċi, www.crugroup.com.

      (7)  Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar ir-reviżjoni tal-lista tal-materja prima kritika għall-UE u l-implimentazzjoni tal-Inizjattiva tal-Materja Prima, tas-26 ta' Mejju 2014, COM(2014) 297 final.

      (8)  WT/DS395 — China — Measures Related to Exportation of Various Raw Materials.

      (9)  ĠU L 343, 29.12.2015, p. 1.

      (10)  ĠU L 345, 16.12.1997, p. 1.

      (11)  ĠU L 94, 9.4.1999, p. 1.

      (12)  ĠU L 165, 26.6.2012, p. 4.

      (13)  ĠU L 303, 30.9.2004, p. 1.

      (14)  ĠU L 13, 19.1.2007, p. 1.

      (15)  ĠU L 95, 5.4.2013, p. 1.

      (16)  European Commission, Directorate-General for Trade, Directorate H, CHAR 04/39, 1049 Bruxelles/Brussel, BELGIQUE/BELGIË.